Usvojeni izborni zakoni - JUGPRESS\nUsvojeni izborni zakoni\nPoslanici su usvojili Zakon o izboru predsednika Republike kojim se propisuje „da se redosled kandidata na listi kandidata za izbor predsednika Republike utvrđuje žrebom, u prisustvu predstavnika predlagača kandidata“.\nUsvojen je i Zakon o izboru narodnih poslanika kojim se propisuje da birač potpisom može da podrži samo jednu izbornu listu.\nZakonom o izboru narodnih poslanika ne menjaju se suštinski aspekti izbora za poslanike, pa se, pored ostalog, zadržava izborni cenzus od tri odsto.\nZa podnošenje izborne liste i dalјe će biti potrebno 10.000 overenih izjava birača, ali će se uz izbornu listu dostavlјati znatno manje prateće dokumentacije za kandidate za poslanike.\nNovina u Zakonu je olakšano kandidovanje za političke stranke nacionalnih manjina.\nZakonskim rešenjem se smanjuje broj potrebnih izjava birača za proglašenje manjinske izborne liste, sa 10.000 na 5.000 izjava.\nUbuduće će rok za podnošenje izbornih lista “isticati 20 dana pre dana glasanja”.\nPoslanici su usvojili i Zakon o lokalnim izborima kojim se “uspostavlјa raspon broja članova izborne komisije u zavisnosti od broja birača u jedinici lokalne samouprave”.\nZakon predviđa četiri grupe jedinica lokalne samouprave – do 50.000, 100.000, 500.000 i preko 500. 000 birača i utvrđuje sastav izborne komisije na sedam, devet, 11 ili 13 članova i zamenika članova.\nLokalni izbori se mogu raspisati najranije 120, a najkasnije 45 dana pre isteka mandata skupštine kojoj ističe mandat.\nPoslanici su usvojili i Zakon o finansiranju političkih aktivnosti kojim je propisano da se sredstva iz javnih izvora za pokriće troškova izborne kampanje u visini od 40 odsto raspoređuju u jednakim iznosima podnosiocima proglašenih izbornih lista, dok se preostalih 60 odsto dodeljuje podnosiocima izbornih lista koje su osvojile mandate srazmerno broju osvojenih mandata.\nSkupština Srbije usvojila je i izmenu Zakona o sprečavanju korupcije kojom je precizirano na koje se javne funkcionere ne odnosi propisana dužnost predočavanja sagovornicima i javnosti, svojstva u kojem javni funkcioner istupa.\nMinistarka državne uprave i lokalne samouprave Marija Obradović izjavila je ranije da bi ministar koji se nalazi u kampanji morao posebno u svom obraćanju da naglasi da li govori kao ministar ili kao predstavnik političke organizacije, stranke.\nPrema njenim rečima, iz ove obaveze su izuzeti narodni poslanici, direktno birani funkcioneri, narodni poslanici u republičkom parlamentu, poslanici u pokrajinskom parlamentu i odbornici u lokalnim skupštinama.\n„Osim ove tri kategorije neposredno izabranih lica, svi ostali će morati nedvosmisleno da predoče, žargonski rečeno, iz kojih cipela govore, sa koje pozicije i to se odnosi i na predsednika Republike“, rekla je Obradović.\nPoslanici su usvojili i dopunu Zakona o vanparničnom postupku, koja se odnosi na izborno pravo lica delimično lišenih poslovne sposobosti.\n„Lice koje se delimično lišava poslovne sposobnosti moraće da ima posebnu potvrdu na osnovu rezultata medicinskog veštačenja da li je sposobno da vrši izborno pravo“, rekla je ona.


četvrtak, 27. oktobar 2016. 17:50h\nProtiv Predškolske ustanove "Dečja radost", kao i protiv Grada osnivača, roditelji koji su plaćali višu cenu vrtića od utvrđene zakonom, podneli su tužbe.\nUpravna zgrada Predškolske ustanove Dečja radost u Pančevu Pančevo.MOJKraj.rs\nNa adresu Dečje radosti do sada je stiglo 11 poziva za ročišta, ali kako saznajemo od pančevačkih advokata, ovih 11 su prva ročišta po tužbama roditelja kojih je zapravo mnogo više.\nGradonačelnik Pančeva Saša Pavlov potvrdio je za “Novosti” da je protiv Predškolske ustanova “Dečja radost”, kao i protiv Grada kao osnivača, podneto 11 tužbi za nadoknadu štete jer su roditelji za boravak dece plaćali višu cenu vrtića od one utvrđene zakonom.\nNa narednoj sednici Skupštine grada Pančeva biće razmatrana viša ekonomska cena vrtića, dok će postotak koji roditelji plaćaju biti dodatno umanjen, kazao je Pavlov.\nPosle Beograđana i nezadovoljni Pančevci podneli su tužbe protiv vrtića, a, umesto zakonom predviđenih 20 odsto od ekonomske cene, oni su, odlukom Grada Pančeva plaćali 26 odsto. Najveća ekonomska cena u pančevačkim vrtićima iznosi 21.600 dinara, a, kako je izjavila direktorka PU "Dečja radost" Ružica Beč, razlika zbog koje ih roditelji tuže je od 250 do 900 dinara mesečno, u zavisnosti od uzrasta.\nPo preporuci predškolske ustanove „Dečja radost“, a na predlog gradske većnice za obrazovanje, Tatjane Božić, danas je na sednici Gradskog veća usvojena odluka o korigovanju cena usluga koje pruža ova ustanova. Neke cene će ostati nepromenjene.\nU pomenutom zahtevu se navodi da je neophodno izvršiti korekciju postojećih cena usluga, a imajući u vidu dosadašnje povećanje cena svih elemenata koji čine cenu usluga, odnosno materijalnih troškova, mislim da bi trebalo da se usvoji ovaj predlog. Cene za roditelje ostaće nepromenjene, objasnila je Božić.\nPovodom tužbi roditelja Ružica Beč, direktorka „Dečje radosti“ istakla je na sednici da se radi o maloj sumi i da nije trebalo da dođe do ovoga.\nŽao mi je što se u celoj ovoj situaciji Grad i mi se susrećemo sa nečim, a pogotovu što su cene boravka dece niže u našem gradu nego bilo gde u Srbiji, kazala je Beč.\nU “Dečjoj radosti” smo saznali da je prvih 11 ročišta zakazano za tužbe koje je u ime roditelja podnela zajednička advokatska kancelarija “Miković-Bosilj”, tako da smo kod njih, u Vojvode Radomira Putnika 21, potražili detalje u vezi sa ovim slučajevima.\nU vrtićima u Pančevu boravi 2.700 dece\nU 17 vrtića Predškolske ustanove “Dečja radost” u Pančevu upisano je oko 2.700 dece različitih uzrastnih kategorija. Mesečna cena za jaslice iznosi 5.650 dinara, za obdanište od 3.500 do 4.650 dinara, u zavisnosti od vremena boravka i uzrasta, a za zabavište 1.200 dinara.\nSrđan Miković, advokat kaže da su ove jeseni podneli prve tužbe protiv Dečje radosti u ime više od 20 nezadovoljnih roditelja. Kako naš sagovornik kaže, ročišta su zakazana za prvih 11 tužbi, neka od njih već početkom novembra.\nMi smo podneli tužbe za više od 20 roditelja dece koji koriste usluge Predškolske ustanove Dečija radost i koji su oštećeni. Činjenica je da je Ustanova osnovana od strane Grada Pančeva. Zakonom o predškolskom vaspitanju i obrazovanju iz 2010. godine, članom 50, roditelj odnosno staratelj deteta učestvuje u obezbeđivanju sredstava za ostvarivanje delatnosti predškolske ustanove čiji je osnivač Republika Srbija, Autonomna pokrajina ili lokalna samouprava, u visini od 20% od ekonomske cene po detetu u skladu sa zakonom. S obzirom da cene boravka dece u vrtićima donosi osnivač, Skupština Grada Pančeva je 9. maja 2013. godine donela rešenje o utvrđivanju cene usluga za Dečju radost, u kojem stoji da je ekonomska cena mesečno za jaslice 21.600 dinara, a za obdanište 17.388 dinara. Činjenica je da je Dečja radost, na osnovu gradske odluke, obračunavala cenu pruženih usluga u većem iznosu i da je od roditelja naplaćivano oko 1.000 dinara više svakog meseca, kaže Miković.\nOn dodaje da je pre nego što je podneta prva tužba, skrenuta pažnja zakonskom zastupniku Grada Pančeva na ovo nezakonito postupanje i ukazano je da bi trebalo pod hitno Grad Pančevo trebalo da donese odgovarajuće odluke, da ih Dečja radost primeni, kako bi se sprečilo dalje naplaćivanje većeg iznosa od roditelja nego što je zakonom predviđeno.\nMiković kaže da roditelji koji su za svoju decu u prošlom periodu, u poslednje tri godine, platili više nego što treba, imaju zakonsko pravo da traže povraćaj tog dela uplaćenih sredstava, a Vrhovni kasacioni sud je zauzeo stav da se radi o naknadi štete zbog nezakonitog postupanja.\nU toj situaciji lice koje traži povraćaj sredstava ima pravo da traži zakonsku zateznu kamatu na uplaćene iznose od momenta podnošenja tužbe. Dakle, ovo je sada samo tehnička stvar, te se nadam da će i Dečja radost i Grad Pančevo kao osnivač, i bez podnošenja tužbe ispraviti ovu nezakonitost i vratiti prekomerno uplaćen novac a do tada u prilici sam kao advokat da, kao što sam i do sada radio, podnosim tužbe i sudskim putem tražim naplatu. Onaj ko ne podnese tužbu za pojedini mesec, po isteku roka od tri godine zastareva mu pravo na potraživanje tog iznosa. Ono što je sve mlađe od tri godine, još nije zastarelo. Jedino na šta moram da ukažem i što se nadam da nije istina, pojedini roditelji su mi se obratili, uz tvrdnju, da su u Dečjoj radosti dobili informaciju da oni koji tuže ustanovu neće moći da upišu drugo dete. Ukoliko je neko tako nešto izjavio smatram da rukovodstvo Dečje radosti treba da se distancira od tako neodgovornih izjava, izjavio je advokat Srđan Miković.\nOn zaključuje da ukoliko "Dečja radost" sačini tačan obračun više naplaćenog iznosa za svakog roditelja, moguće je situaciju rešiti i pre prvog ročišta.


Na Zlataru ostvareno skoro 28 hiljada noćenja - PPmedia\nPosted on\t28 септембра, 2019 12:22 pm by adminpp033\nZlatar/Nova Varoš – Hotel „Panorama“ jesen je dočekala sa odličnim poslovnim rezultatima. U prvih osam meseci ove godine oko 7.000 gostiju ostvarilo je skoro 28.000 noćenja, što je još bolji učinak nego u istom periodu lane – kaže upravnik hotela i direktor lokalne Turističke organizacije Branko Pucarević.\nU prvih 8 meseci na Zlataru ostvareno 28 hiljada noćenja, foto: www.ppmedia.rs A.Rovčanin\nNajbolja poseta zabeležena je tokom letnjih meseci. U drugoj polovini juna, kao i u julu i avgustu hotel je bio pun kao šibica, a prema tvrdnjama nadležnih iz ovdašnje Turističke organizacije, u ovom periodu slobodnih kreveta nije bilo ni u ostalim privatnim hotelima, apartmanima, seoskim domaćinstvima i objektima domaće radinosti na Zlataru i okolini. U „Panorami“ je popunjenost kapaciteta u prva tri kvartala 2019. bila više od 80 odsto, a prema dosada ugovorenim aranžmanima, oko 130 ležajeva rezervisano je sve do sredine novembra.\nBenefite od dobre posete imali i trgovci na Zlataru, foto: www.ppmedia.rs A.Rovčanin\nPodaci kojim barataju u „Panorami“ ukazuje i na pomake u broju turista iz inostranstva. Kako u ovom najvećem smeštajnom objektu, tako i u većini ostalih na ovdašnjoj planinskoj „lepotici“ ovog leta primetan je bio porast stranih posetilaca, od kojih je bilo i turista iz dalekog Singapura, Brazila, Argentine, a najviše iz Kine, Poljske, Mađarske, Nemačke, Holandije, zemalja regiona… Još od lane je zabeležen i trend dužeg zadržavanja gostiju. Oni su se tokom prošle godine, kao i u prvih osam meseci 2019. u smeštajnim objektima na Zlataru u proseku zadržavali od tri do šest dana, što je duplo duže u odnosu na period od pre tri-četiri godine.\n– Nova Varoš i Zlatar u tom pogledu ne odstupaju od ostalih destinacija u zemlji, jer je u poslednje vreme najpopularniji turistički trend produženi vikend, koji gosti žele da provedu uz aktivan odmor. Kako bismo udovoljili ovakvim zahtevima savremenog turiste, kojem šetnja i čist vazduh nisu dovoljni, letos smo nastavili da proširujemo lepezu sadržaja. Tako su sada u ponudi i jedan od najvećih zip-lajn sistema u zemlji, kao i nova, tri kilometra duga pešačko-biciklistička staza „Batrovac“. Investicije od skoro devet miliona dinara, realizovane su uz podršku Ministarstva turizma, koje će nam pomoći da u narednih nekoliko meseci izgradimo igralište za decu i počnemo radove na izgradnji fudbalskog terena na Zlataru, kao i da uredimo još par vidikovaca i unapredimo turističku signalizaciju – naglašava Pucarević.\nDirektor TO Zlatar i upravnik hotela Panorama Branko Pucarević zadovoljan ostvarenim rezultatima, foto: www.ppmedia.rs A.Rovčanin\nDirektor TO i upravnik „Panorame“ dodaje i da je struktura gostiju koji su prošli kroz ovaj objekat varirala u odnosu na period dolazaka. Tokom proleća u njemu su odmarali individualci, polaznici rekreativne nastave, sindikalci i ekskurzije, dok su poslednja tri meseca bili rezervisani za sportiste. Ovog leta su, ipak, dominirali devojčice i dečaci uzrasta od osam do 14 godina, koji su bili polaznici „Super kampa“ iz Beograda. U „Panorami“ je tako od sredine juna do kraja jula prodefilovalo oko 1.400 mališana iz srpske prestonice.\nGubici zbog „sive zone“\nОзнаке: Branko Pucarević, hotel Panorama, smeštaj na Zlataru, TO Zlatar, turizam na Zlataru, vesti nova varoš


Skupština Trebinja:Deficit iz predhodne godine biće pokriven kreditom | Trebinje Danas\nSkupština Trebinja:Deficit iz predhodne godine biće pokriven kreditom\nTokom rasprave o izvještaj o izvršenju budžeta, odbornik PDP-a Zoran Anđušić ocijenio je da je riječ o „iskonstruisanom deficitu“ koji je nastao od 8. novembra 2016. godine, odnosno od dana kada je novi gradonačelnik preuzeo funkciju, do 31. decembra prošle godine.\n„Poreski prihodi su bili veći za 3,5 odsto, a neporeski prihodi od kojih su naknade, takse i prihodi od pružanja javnih usluga manji za 600.000 KM u odnosu na planirane. Kako je moguće da ova stavka nije uprihodovana“, upitao je Anđušić i izrazio uvjerenje da bi prethodna vlast, da je ostala na funkciji do 31. decembra 2016. godine, ostvarila suficit, kao i prethodne godine.\n„Alternativa je ili podići kredit ili umanjiti rashode u tom iznosu što znači smanjiti plate i ostala davanja Grada Trebinja i dodatno ga ponovo unazaditi zbog duga koji je ostavila prethodna vlast“, rekao je Šupić.\nNa dnevnom redu je, između ostalog, i prijedlog odluke o pristupanju izradi izmjene dijela regulacionog plana „Bregovi 2“, kojim će uz objekat Kulturnog centra biti planirana sala za multipleks bioskop, te utvrđene parcele za buduće dvorište Osnovne škole „Jovan Jovanović Zmaj“.


Balkanska mreža istraživačkih novinara (BIRN) objavila je bazu podataka o funkcionerima koji su tražili saglasnost da nakon državnog posla počnu da rade na drugim mestima. U bazi, dostupnoj na sajtu javno.rs, za sada, nema funkcionera iz Subotice.\nAnaliza BIRN-a pokazuje da su u periodu od 2010. do polovine januara 2018. godine, Agenciji podneta ukupno 164 zahteva. U većini slučajeva (143) Agencija je tu saglasnost dala, dok je u 20 njihov zahtev odbijen. Jedan funkcioner je zahtev povukao.\nBIRN je pozvao čitaoce da, ukoliko imaju informacije ili sumnjaju da je neki funkcioner prekršio zakon prilikom prelaska sa javne funkcije u privatnu firmu, pošalji mejl na javni.funkcioneri@birn.eu.com, a informacije će biti proverene i objavljene ukoliko su tačne.


Porodice poginulih iz RS najavile tužbu protiv Čedomira Jovanovića\nOrganizacija porodica zarobljenih, poginulih boraca i nestalih civila Republike Srpske podneće tužbu protiv lidera Liberalno demokratske partije Čedomira Jovanovića zbog izjave da je Republika Srpska "genocidna tvorevina", javila je Radio-televizija RS.\nPiše: Tanjug, Srna\nPored toga, Mitrović je pozvao Narodnu skupštinu Srbije da se javno ogradi i osudi ovu izjavu Jovanovića koja, kako navodi, vređa srpski narod na prostoru RS, budući da je LDP parlamentarna stranka u Srbiji.\nMitrović je podsetio da je na prostoru RS, ali i na mnogim drugim mestima tokom Drugog svetskog rata i rata u BiH 1990-ih počinjen "strašan pogrom i genocid nad srpskim narodom, počev od Jasenovca, Jadovnog, Drakulića, Sijekovca, Broda, Kupresa, Sarajeva, Ozrena".\nJovanović je, na sednici Glavnog odbora LDP-a u subotu, rekao da je Republika Srpska napravljena i na genocidu.\nMilorad Dodik Čedomir Jovanović Kritika Kabinet Republika Srpska Liberalno-demokratska partija Genocid Tužba Porodice poginulih Genocidna tvorevina\n"BILO JE VRLO KRATKO" Vučić o susretu sa Plenkovićem: "Hrvati misle da imaju pravo da određuju šta ćete da kažete i da radite"\nVučić uputio saučešće Bajdenu zbog pucnjave u Teksasu\n"UBIJALI SU SRPSKU DECU U ZBEGU" Reagovanje premijerke Ane Brnabić: "I sada kada Srbija traži da se zločinci kazne, dobijamo pretnje"\n"TEŠKA RASPRAVA" Vučić u Davosu razgovarao sa evropskim i regionalnim liderima o Zapadnom Balkanu\nVučević: Politički težak boravak Vučića u Davosu\n(UŽIVO) SPORTAL NA ROLAN GAROSU, četvrti dan: Alkaras pred eliminacijom! Novak pobedio, Zverev se spasao, Filip i Miša prošli, Olga ispala\n19:15 MEDENICI ODREĐENO ZADRŽAVANJE "Pao" na aerodromu, u roku od 72 sata biće izveden pred sudiju\n19:15 Vatrogasci sprečili širenje buktinje: Na putu između Gruda i Posušja izgoreo automobil\n19:01 GRAD VELIČINE KROMPIRA LOMIO AUTOMOBILE U HRVATSKOJ Izdato upozorenje na nevreme i u Srbiji, OVI DELOVI ZEMLJE BIĆE PRVI NA UDARU


Roboti-automobili isporučuju namirnice u Arizoni | PC Press\n17. avgust 2018. Milan Živković\nKompanija za distribuciju namirnica Kroger udružila se sa startapom Nuro, koji se bavi tehnologijom autonomnih vozila, kako bi u Arizoni pokrenula servis za isporuku u okviru kojeg nema ljudskih vozača. Tako će ovo biti prvo tržište koje je podržano ovom saradnjom, koja je najavljena još u junu.\nJedina radnja koja je trenutno uključena u program je Fry’s Food, čiji je vlasnik kompanija Kroger, a korisnici namirnice mogu da naruče preko web-sajta prodavnice ili preko prilagođene aplikacije. Klijenti mogu da zakazuju isporuke i za sledeći dan, a svaka vožnja košta 5,95 dolara.\nNamirnice će se u početku isporučivati Toyota Prius i Nissan Leaf autonomnim vozilima, a svaki automobil će, dok se program ne razradi, imati vozača koji će reagovati u slučaju opasnosti. Nakon početnog dela projekta na scenu stupaju prilagođena R1 autonomna vozila, koja se još uvek testiraju.\nTagovi: autonomna vozila, Kroger, Nuro, robot, roboti\n← IT sektor – izlaz iz višedecenijske ekonomske stagnacije Srbije\nPokémon Go omogućio nadgledanje mladih igrača →


Nevladina organizacija Multimedijal Montenegro iz Bijelog Polja objavila je javni poziv za prijavu fizičkih i pravnih lica za učešće u procesu brendiranja pakovanja za proizvode na bazi ljekovitog bilja.\nZahvaljujući planiranim aktivnostima projekta „Protektivna opservatorija regionalnog areala lekovitog bilja kao žive prekogranične infrastrukture odživog turizma-PORALIST“, svi koji se bave sakupljanjem i peradom ljekovitog bilja, ili ga koriste kao sirovinu za proizvode različite namjene, imaju mogućnost da unaprjede prodaju i povećaju vidljivost, saopštili su iz NVO Multimedijal Montenegro.\n“Pozivamo zainteresovana fizička i pravna lica da dostave prijave za učešće u procesu brendiranja pakovanja, u okviru kojeg će dobiti direktnu podršku u vidu ambalaže za proizvode na bazi ljekovitog bilja. Za odabrane proizvođače biće dizajnirana i izrađena određena količina pakovanja za različite vrste proizvoda, u skladu sa raspoloživim sredstvima”, navodi se u saopštenju.\nProjekat PORALIST kofinasira Evropska unija u okviru finansijskog instrumenta pretpristupne pomoći (IPA II) kroz Program prekogranične saradnje Srbija-Crna Gora 2014-2020., podsjećaju iz NVO Multimedijal Montenegro.\nUgovor za sufinansiranje sredstvima Evropske unije, kako napominju, potpisan je sa Ministarstvom finansija Republike Srbije – Sektorom za ugovaranje i finansiranje programa iz sredstava Evropske unije.\nProjekat realizuju Regionalna razvojna agencija Zlatibor, Institut za proučavanje lekovitog bilja „Dr Josif Pančić“ i NVO Multimedial Montenegro, sa ciljem da se na prostoru opština Prijepolje i Bijelo Polje, kojima je lekovito bilje zajednička i nedeljiva živa infrastruktura, uspostavi najsavremeniji organizovani oblik čuvanja, održivog korišćenja i zaštite.\nRok za podnošenje prijava je 15. jul 2020. godine do 15:00 časova.\nPrijavni formular i tekst javnog pozva možete preuzeti na web sajtu www.mmne.me


Srbija dobija 160 miliona evra za oblast zaštite životne sredine | Energetski portal Srbije\nNa 42. Stalnoj konferenciji gradova i opština koja je održana 10. decembra 2014. godine rečeno je da će Republika Srbija dobiti preko 300 miliona evra pomoći iz Evropske unije.\nKoordinator u Kancelariji za evropske integracije gospođa Sanja Knežević Mitrović istakla je daće iz IPA fondova Srbija dobiti oko 160 miliona evra za oblast životne sredine. Prema njenim rečima oko 85 miliona evra će biti obezbeđeno za period do 2018. godine, dok će ostatak sredstava Srbija dobiti za period od 2018. do 2020. godine.\nPredsednik Odbora za životnu sredinu i vanredne situacije Stalne konferencije gradova i opoština gospodin Radiša Milošević istakao je da se za oblast zaštite životne sredine u Republici Srbiji izdvaja oko 45 evra po stanovniku, umesto 1400 evra.\nDržavni sekretar Ministarstva poljoprivrede i zaštite životne sredine gospođa Stana Božović najavila je da će 23. decembra 2014. godine biti održan sastanak o načinima finansiranja oblasti zaštite životne sredine. Ona je podsetila i da je do 2018. godine potrebno uskladiti zakonodavstvo iz ove oblasti sa evropskim zakonodavstvom, kao i da je potrebno preko 10,5 milijardi evra za dostizanje standarda Evropske unije iz oblasti zaštite životne sredine.


vesti Kosovo: Devetoro preminulo, 294 nova slučaja zaraze\nvesti Gazivode: Prvi do Časnog krsta Nikola Milutinović, Milica Đurić do vereničkog prstena\nvesti Francuska donacija Kosovu u borbi protiv Covid-19\nvesti Saobraćajna nezgoda u Leposaviću, povređene dve devojčice\nvesti Protest meštana Gračanice zbog problema sa električnom energijom\nSamoopredeljenje traži obnavljanje mera reciprociteta\nPokret Samoopredeljenje zatražio je danas od kosovske Skupštine povratak mera reciprociteta prema Srbiji.\nSrpska štampa od juče se ponovo nalazi na kioscima na Kosovu i Metohiji, saznaje Udruženje novinara Srbije (UNS).\nAmbasada SAD na Kosovu pozdravlja ukidanje reciprociteta i očekuje nastavak dijaloga\nAmerička ambasada na Kosovu pozdravila je odluku prištinskih vlasti o ukidanju mera reciprociteta prema Srbiji i dodala da se raduje obnovi dijaloga Prištine i Beograda.\nPredsednica kosovske Skupštine Vjosa Osmani, kritikovala je Vladu nakon ukidanja mere reciprociteta na uvoz robe iz Srbije.\nPoslednja odluka Vlade da ukine meru reciprociteta, predstavlja Prištinu kao glavnog krivca za nepostojanje dijaloga sa Beogradom, saopštio je Aljbin Kurti, bivši kosovski premijer i predsednik Pokreta Samoopredeljenje.\nPredsednik Demokratskog saveza Kosova, Isa Mustafa, kaže da današnja odluka Vlade pokazuje da Priština želi nastavak dijaloga sa Beogradom.


Partizan - Miloševiću sužen manevarski prostor za Mančester, ima li dobrih vesti oko ''Markeca''? - Sportske.net\nPartizan će morati značajno oslabljen da izađe na megdan slavnom engleskom klubu, ali ne samo njemu...\nKoliko je ozbiljna povreda Markeca? Stigle nove informacije!Problem, Savo bez velikog pojačanja na Mančester!Partizanova najava za Mančester: "Kada uđeš unutra i kada te grune adrenalin..."Natho i "Bambi" predlažu nova pojačanja za PartizanAsano se oglasio iz aviona i otkrio koji problem je imao od dolaska u Partizan\nLazar Marković je minulog leta bio jedno od najvećih pojačanja i možda najprijatnije iznenađenje koje je uprava kluba priredila navijačima u prelaznom roku.\nBilo je jasno da će mu posle duge pauze koju je imao u proteklom periodu biti potrebno vremena za povratak u formu, ali popularni ''Markec'' je do sada ostavio dobar utisak, uz tri postignuta gola u domaćem šampionatu.\nI kada se očekivalo da će posle prvenstvene pauze da bude još za nijansu bolji i korisniji ekipi Partizana, stigla je vest o njegovoj povredi, zbog koje je, gotovo izvesno, za njega jesenji deo sezone završen. Izgleda da je nastup protiv Vodojaže u Grošnici, u 1/16 finala Kupa Srbije, bio za Markovića poslednji u ovoj klendarskoj godini.\nOno što bi mogla da bude nešto povoljnija vest u celoj priči je da, kako prenosi današnji ''Žurnal'', Marković možda neće morati na operaciju.\nU pitanju je povreda aduktora koju je već imao pre nešto više od tri godine, kada je nosio dres Fenerbahčea, a u narednih par meseci ga očekuje kombinacija rada u teretani i odlazaka na terapije, pa se nadamo da će do zimskih priprema ''Markec'' uspeti da se oporavi.\nNažalost, ovo znači da ga nećemo gledati u četvrtak u Humskoj priotiv Mančester junajteda, sigurni smo da je posle boravka na Ostrvu imao ogroman motiv da zaigra protiv slavnog engleskog kluba, ali moraće da sačeka neku drugu priliku. Ko zna, možda već tokom proleća...\nIstovremeno, treneru Partizana Savu Miloševiću je izbijen veliki adut iz ruku pred pomenuti dvoboj sa engleskim premijerligašem, pa deluje da se već sada zna startna postava crno-belih i da nema prostora za neka veća iznenađenja, uz eventualnu rotaciju u veznom redu na relaciji Natho-Šćekić-Suma.\nStojković - Miletić, Ostojić, Pavlović, Urošević - Zdjelar, Natho (Šćekić) - Tošić, Suma (Natho), Asano - Sadik.


Rusija ima dokaze o ratnim zločinima Jacenjuka u Čečeniji - Sputnjik Srbija\nRusija ima dokaze o ratnim zločinima Jacenjuka u Čečeniji\n19:32 29.04.2017 (osveženo 20:56 29.04.2017) Preuzmite kraći link\nIstražni komitet Rusije će tražiti odgovornost bivšeg premijera Ukrajine Arsenija Jacenjuka, jer Komitet ima dokaze o njegovom učešću u sukobima u Čečeniji 1994. i 1995. godine, saopštila je zvanična predstavnica Istražnog komiteta Svetlana Petrenko.\nRusija izdala nalog za hapšenje Jacenjuka\nPrema njenim rečima, Istražni komitet ima dokaze da je Jacenjuk učestvovao u najmanje dva sukoba — 31. decembra 1994. godine na trgu Minutka u Groznom i tokom februara 1995. godine — kao i u mučenju i streljanju zarobljenih ruskih vojnika u Oktobarskom regionu u Groznom 7. januara 1995. godine.\nU petak je rusko tužilaštvo saopštilo da je uputilo Interpolu materijale za poternicu protiv Jacenjuka. Nakon dobijanja kopije tih materijala, ministar unutrašnjih poslova Ukrajine Arsen Avakov napisao je pismo šefu lokalnog biroa Interpola u kom je izjavio da je slučaj protiv Jacenjuka politički motivisan.\nSeptembra 2015. godine, šef ruskog Istražnog komiteta Aleksandar Bastrikin javno je optužio Jacenjuka, ali tada još nije precizirao hoće li biti izdat nalog za hapšenje bivšeg ukrajinskog premijera.\nJuče je portparol državnog tužioca Rusije Aleksandar Kurenoj potvrdio da je u Interpol poslat materijal za istragu Jacenjuka, prenela je agencija RIA Novosti.\nJacenjuk je uhapšen u odsustvu 27. marta 2017. odlukom Opštinskog suda u Jesentusku u Stavropoljskom kraju. Pres-služba suda je saopštila da je političar optužen prema članu „Ubistvo sa predumišljajem pri otežavajućim okolnostima“ i „Učešće u oružanoj grupi (bandi) ili u napadima koje je ona izvršila“.\n© Sputnik / Sergey Stapostenko\nInterpol odbio da raspiše poternicu za Jacenjukom\nU saopštenju suda se takođe navodi numeracija članova Krivičnog zakonika RSFSR iz 1960. koji je zamenjen sadašnjim zakonom za krivična dela 1996. godine.\nOve oznake članova se primenjuju u slučaju Jacenjuk, jer je bio optužen za zločine koje je, prema istražiteljima, izvršio tokom prvog čečenskog rata koji je trajao od 1994. do 1996. godine.\n„Odlukom suda u vezi sa Jacenjukom u odsustvu je određena mera hapšenja zato što je 21. februara 2017. godine pokrenuta međunarodna istraga. Rok se računa od momenta hapšenja optuženog na teritoriji Ruske Federacije ili izručenja u Rusiju“, navodi se u tekstu presude.\nU septembru 2015. godine predsednik Istražnog komiteta Rusije Aleksandar Bastrikin izjavio je u intervjuu za „Rosijsku gazetu“ da Komitet ima podatke o učešću Arsenija Jacenjuka u prvom čečenskom ratu. Prema njegovim rečima, Jacenjuk je osvojio nagradu Džohara Dudajeva „Čast nacije“ za uništavanje ruskih vojnika.\nKomitet smatra da se Jacenjuk borio u Čečeniji u sastavu kaznene ekspedicije „Argo“, a zatim „Viking“ vođstvom Aleksandra Muzička.\nSa svoje strane, sâm Jacenjuk je izjavio da su optužbe izmišene kako bi ga diskreditovale. „U poslednjih nekoliko godina Kremlj pokušava da diskredituje ukrajinske političare koje žestoko mrzi. U borbi sa Ukrajinom, Kremlj je spreman da upotrebi sve metode“, napisao je ukrajinski političar na svojoj Fejsbuk stranici.\nIstovremeno, Ministarstvo unutrašnjih poslova Ukrajine zvanično je potvrdilo da je dobilo kopiju žalbe policije Rusije generalnom sekretarijatu Interpola u francuskom gradu Lionu sa zahtevom za objavljivanjem međunarodne poternice za bivšim ukrajinskim premijerom.\nU saopštenju ukrajinske policije navedeno je da je cilj poternice hapšenje političara i njegovo dalje izručenje u Rusiju. Istovremeno, MUP ukazuje ovaj zahtev ne predstavlja zvaničnu objavu Interpola o međunarodnoj poternici za Jacenjukom i podleže proučavanju u vezi sa usklađenosti sa statutom i pravilima organizacije.\n„Ministar unutrašnjih poslova Ukrajine Arsen Avakov je 20. aprila 2017. uputio zvaničan dopis generalnom sekretaru Interpola Jurgenu Štoku. U pismu ministra navedeni su dobro poznate i više nego ubedljive činjenice i argumenti koji pokazuju očiglednu neosnovanost optužbi na račun državljanina Ukrajine Jacenjuka.“\n„Konkretno, Arsen Avakov je uverio generalnog sekretara Interpola da Jacenjuk nikada nije bio u Čečeniji, nije učestvovao ni u kakvim oružanim sukobima, a u periodu koji su naveli ruski istražitelji živeo je, studirao i radio u mestu svog rođenja na teritoriji Ukrajine“, tvrdi policija Ukrajine.\nMinistar pravde Ukrajine Pavel Petrenko takođe je rekao da će Interpol odbiti da ispuni zahtev Rusije. „Ne sumnjamo da Interpol, kao ugledna organizacija, neće obraćati pažnju na otvorene gluposti koje su izmislili ruski propagandisti sa bolesnom maštom, i da će odbiti da ispuni ovaj zahtev“, napisao je Petrenko na Fejsbuku.\nIstražni komitet Rusije ne sumnja da će uspeti da ostvari krivično gonjenje Arsenija Jacenjuka. „Istražni komitet Rusije namerava da dovede Jacenjuka do krivične odgovornosti po ruskim zakonima, koristeći sve zakonske mogućnosti predviđene međunarodnim pravom"“, izjavila je portparolka Istražnog komiteta Svetlana Petrenko.\ndokazi, optužnica, Interpol, Arsenij Jacenjuk, Ukrajina


CIK istražuje dug SDP-a prema hrvatskoj firmi za pranje novca i firmi iz Širokog Brijega - Index.ba\nNaslovnica BiH CIK istražuje dug SDP-a prema hrvatskoj firmi za pranje novca i firmi...\nPotvrđeno je iz CIK-a, a provjera će se vršiti na osnovu informacije organizacije Transparency International BiH. Pored potraživanja firme Analytics Experts, provjerit će se i potraživanja firme Promotiv iz Širokog Brijega od iste političke stranke.\n– U skladu sa odredbama iz člana 10. Zakona o finansiranju političkih stranaka, Služba za reviziju finansiranja političkih stranaka će u postupku revizije i kontrole finansijskih izvještaja izvršiti i provjeru dostavljenih informacija, te će sve utvrđene nepravilnosti navesti u revizijskom izvještaju – kazali su nam iz CIK-a.\n– Svaku sumnju o krivičnom djelu koje se može dovesti u vezu s finansiranjem političkih stranaka i finansiranjem izborne kampanje, CIK BiH će prijaviti nadležnom tužilaštvu i drugim organima nadležnim za provođenje zakona – potvrdili su nam iz CIK-a.\nPrethodni članakNiP-ovci i politički interes: Komentarišu političke brakove, a zaboravljaju svoje transfere\nNaredni članakU Beogradu postavljena izložba koja se bazira na Mladićevom ratnom dnevniku


Puđ: Moguće da je kiša usporila Marka - TopVesti.rs\nPuđ: Moguće da je kiša usporila Marka\nPosle prva dva dana trkačkog vikenda u Austriji delovalo je da će Mark Markes još jednom dominirati i u trci na stazi u Špilbergu. Ipak slavio je Andrea Doviciozo još jednom pobedivši Markesa u poslednjoj krivini. Mirco Lazzari gp/Getty Images Topli i suvi uslovi su odgovarali Markesu pa je tako oborio rekord staze i stigao do 59. pol pozicije u karijeri\nMarkes: Sve sem titule je nebitno, ove trke se niko neće sećati\nMark Markes aktuelni šampion MotoGP šampionata rekao je da je njegov poraz od Andree Dovicioza u Austriji nevažan i da se broje samo titule. Mark Markes nikada nije slavio u Austriji, a zanimljivo je da je u poslednja tri puta kada je bio blizu da dođe do pobede izgubio dva puta od Dovicioza i jednom od Horhea Lorenca. "Naravno da imam pobednički mentalitet\nIzvor: Mirco Lazzari gp/Getty Images Vozač Repsol Honde Mark Markes rekao je da je naučio da su titule te koje se broje posle trke na Velikoj nagradi Austrije na kojoj je morao da se zadovolji drugim mestom Aktuelni šampion Moto GP šampionata nikada u karijeri nije slavio na „Red Bul ringu“, i to je jedina staza na kojoj nema pobedu u kraljevskoj klasi\nVozač Repsol Honde Mark Markes rekao je da je naučio da su titule te koje se broje posle trke na Velikoj nagradi Austrije na kojoj je morao da se zadovolji drugim mestom Mirco Lazzari gp/Getty Images Aktuelni šampion Moto GP šampionata nikada u karijeri nije slavio na „Red Bul ringu“, i to je jedina staza na kojoj nema pobedu u kraljevskoj klasi. Odličnu\nMarkes i Doviciozo vas vode kroz svoj epski duel\nVozač Dukatija Andrea Doviciozo slavio je na Velikoj nagradi Austrije posle epskog okršaja sa Markom Markesom, a njih dvojica su posle trke izanalizirali svoju borbu, a vi to možete da vidite ekskluzivno na Sport Klubu. Andrea Dovizioso , Marc Marquez , moto gp , Austrian Grand Prix , Red Bull Ring\nSjajna je bila trka Moto GP šampionata za Veliku nagradu Austrije . Slavio je Andrea Doviciozo , posle velike borbe sa aktuelnim šampionom Markom Markezom . Malo je falilo da pobednik bude neko drugi pošto je Španac napravio grešku i zamalo izbavio i sebe i Italijana već u prvom krugu. To je iskoristio Kvartararo koji je preuzeo prvu poziciju, a za\nBrutalna završnica Dovicioza: U poslednjoj krivini pretekao Markeza za pobedu u Austriji!\nVozač Dukatija Andrea Doviciozo pobedio je u trci za Veliku nagradu Austrije , potpuno dramatičnoj završnici i direktnoj borbi za prvo mesto sa vladajućim šampionom Kraljevske klase Markom Markezom . Doviciozo je pobedio rizičnim preticanjem Španca u poslednjoj krivini pre ciljnog pravca i to tako što je "uleteo" tek koji centimetar ispred motora na\nANTOLOGIJSKA ZAVRŠNICA TRKE: Pogledajte spektakularno preticanje! Doviciozo nadmudrio Markeza u poslednjoj krivini\nDoviciozo je na "dukatiju" na spektakularan način došao do trijumfa. Italijan je na poslednjoj krivini pretekao aktuelnog šampiona i lidera u generalnom plasmanu, Španca Marka Markeza na "hondi". The Dovizioso we need more of 🤩 #AustrianGP pic.twitter.com/VwBc3uAc8v — Alejandro (@motorsport_geek) August 11, 2019 Na taj način Doviciozo je svom timu\nDoviciozo pobedio u trci za Veliku nagradu Austrije\nDoviciozo je posle velike borbe, u poslednjoj krivini obišao vozača Honde Marka Markesa i ostvario drugu pobedu u sezoni, a 14. u karijeri. Italijan je trku završio za 39 minuta, 34,771 sekundu, a Markes je prošao kroz cilj sa 0,213 sekundi zaostatka. Markes je krenuo sa 59. pol pozicije u karijeri, pao je na peto mesto, ali je od osmog kruga\nVozač Dukatija Andrea Doviciozo pobedio je danas u trci Moto GP šampionata za Veliku nagradu Austrije. Doviciozo je posle velike borbe, u poslednjoj krivini obišao vozača Honde Marka Markesa i ostvario drugu pobedu u sezoni, a 14. u karijeri. Italijan je trku završio za 39 minuta, 34,771 sekundu, a Markes je prošao kroz cilj sa 0,213 sekundi zaostatka


Krivokapić: Žalim zbog proterivanja ambasadora, nova vlada radiće na ozdravljenju odnosa | Insajder\nKrivokapić: Žalim zbog proterivanja ambasadora, nova vlada radiće na ozdravljenju odnosa\nMandatar za sastav nove vlade Crne Gore Zdravko Krivokapić izjavio je da žali zbog proterivanja dvojice ambasadora i dodao da će nova vlada raditi na "ozdravljenju odnosa" sa Srbijom i promociji dobrosusedske politike s Beogradom.\nKrivokapić je u objavi na društvenoj mreži Tviter, povodom proglašenja ambasadora Srbije u Crnoj Gori Vladimira Božovića za personu non grata i zahteva da napusti Crnu Goru, napisao da ovakvi akti nisu u duhu evropskog puta i dobre regionalne saradnje prijateljskih država.\n"Odlazeći režim ni u svojim poslednjim danima ne preza od polarizacije društva i produbljivanja podela", naveo je Krivokapić i dodao da će nova vlada raditi na ozdravljenju odnosa Crne Gore sa Srbijom, promovisanju istinski dobrosusedske politike s Beogradom, kao i sa svima u regionu, po principu suverenosti, nezavisnosti i nemešanja u unutrašnje stvari drugih država.\n"Uzajamno poštovanje biće naša mera", naveo je mandatar za sastav crnogorske Vlade.\nNakon što je Crna Gora juče srpskog ambasadora proglasila za personu non grata, Ministarstvo spoljnih poslova Srbije je postupilo recipročno, a povodom najnovijih dešavanja u odnosima sa Crnom Gorom predsednik Srbije Aleksandar Vučić danas će održati sastanak sa predsednicom Vlade Anom Brnabić i ministrom spoljnih poslova Nikolom Selakovićem.


BEG OD “ELEKTRIČNE STOLICE”: Pet klubova u borbi za opstanak u Superligi Srbije – Nacionalist\nBEG OD “ELEKTRIČNE STOLICE”: Pet klubova u borbi za opstanak u Superligi Srbije\nby nacionalist May 19, 2021, 6:42 pm 1.6k Views\nBORBA za goli superligaški život je stigla do poslednje, 90-minutne etape. Trka da se pobegne od dve “električne stolice” je uoči završnih predstava ove srede od 18.30 svedena na pet kandidata koji iz različitih vizura i sa različitim dozama optimizma očekuju rasplet.\nFOTO: M. Vukadinović\nU najboljoj poziciji su “davljenici” iz glavnog grada, Voždovac i Rad, pošto će im pobede biti dovoljne da ne razmišljaju o ishodima ostalih utakmica. I dok Rad naspram sebe ima nezainteresovani Spartak, “zmajevi” će morati da poguraju Javor u prvoligaško društvo ukoliko žele da i naredne sezone odmeravaju snage sa najboljima.\nOstatak naelektrisane petorke čine Radnički iz Niša, Novi Pazar i Javor. Pazarci, takođe kao i Voždovac i Beograd, nemaju pred sobom jednačinu sa više nepoznatih, jer im opstanak garantuje bilo kakva pobeda protiv Napretka na domaćem terenu, koji takođe kao i Spartak nema kao “pogonsko gorivo” takmičarski motiv.\nRadnički iz Niša verovatno ima i najlakši posao od svih koji beže od strašnog suda, ali uz viđeni trijumf protiv poslednjeplasirane Bačke moraju da navijaju i za Kruševljane u Novom Pazaru.\nJavor, kao poslednji sa liste ekipa u borbi za opstanak, poslednji i može da očekuje osmehe po isteku 90 minuta, jer mu je pored pobede na Voždovcu potrebno da Novi Pazar ili Radnički ne pobede Napredak, odnosno Bačku…\nZapratite Novosti sport na Fejsbuku\nMore From: Fudbal\nLALATOVIĆ NAPUSTIO RADNIČKI: Bivši trener Zvezde odlazi u Aziju\nby nacionalist June 23, 2021, 2:49 pm\nCUCIN NOVI FUDBALER VOJVODINE: Bivši fudbaler Partizana u Novom Sadu\nby nacionalist June 23, 2021, 1:57 pm\nOPLJAČKAN SEJDUBA SUMA: Lopovi mu uzeli, pasoš, kartice, novac…\nby nacionalist June 23, 2021, 10:29 am\nMITROVIĆ PRIČAO O JOKIĆU: Sve mu je oprošteno, može da propusti i ovo, i sledeće takmičenje\nby nacionalist June 23, 2021, 9:37 am\nBARSELONA JE OVO DUGO ČEKALA: Mesi ostaje na “Kamp Nou”, Argentinac dogovorio produžetak saradnje\nby nacionalist June 23, 2021, 12:03 am\nZVEZDA U ZAVRŠNIM PREGOVORIMA SA BEKOM ĐIRONE Čeka se “brzanjac” Mohika\nby nacionalist June 22, 2021, 11:10 pm\nVETROVI LJULJALI NEBODER U KINI? Preliminarna istraga pokazala – zemljotres nije uzrok (VIDEO)\nKORONA NIJE IZAŠLA IZ LABORATORIJE: Rukovodilac laboratorije u Vuhanu za “NJujork tajms” iznela ove tvrdnje\nPREKID RADA HITNE TELEFONSKE USLUGE U FRANCUSKOJ: Problem regulisan tokom noći


Potpukovnik Života Đurić sutra dobija spomenik u svom rodnom Davidovcu - Portal035\nU PARAĆINU OBELEŽENA GODIŠNJICA NATO AGRESIJE NA SRBIJU\nPotpukovnik Života Đurić sutra dobija spomenik u svom rodnom Davidovcu\nVišegodišnja inicijativa o postavljanju spomen obeležja pilotu Životi Đuriću u centru sela Davidovca je konačno dobila epilog. Potpukovnik Ratnog vazduhoplovsta vojske tadašnje Savezne Republike Jugoslavije sutra dobija obeležije u svom rodnom mestu, posle mnogo peripetija, opstrukcija i politizacije ove inicijative.\nDa podsetimo da je 2019. godine nakon nekoliko dana intenzivnih radova na platou u centru sela Davidovca opštinska građevinska inspekcija prekinula radove, uz obrazloženje da se radovi izvode bez adekvatnih dozvola. Kako saznaje Portal035 u međuvremenu su ispunjeni svi neophodni uslovi i spomenik će sutra u 12 sati na dan pogibije pilota Živote Đurića biti svečano otkriven u Davidovcu.\nMajor Života Đurić poleteo je na zadatak 25. marta 1999. godine. Dok je preletao područje Glogovca primetio je komandno mesto i skladište terorističke OVK na koje je odmah dejstvovao sa dve avio-bombe. Nastavio je let prema unapred određenom cilju ali u jednom trenutku, kada je zbog konfiguracije terena morao da okrene avion na bok, pogođen je vatrom sa zemlje posle čega je, po raspoloživim saznanjima, pod relativno malim uglom udario u zemlju.\nZvanično se ne zna tačan uzrok pada aviona ali se pretpostavlja da su teroristi OVK pogodili pilota ili vitalni deo aviona.


Vesti online / Vesti / Svet / Uprkos Trampu - 872 izbeglice ulaze u SAD\nUredba Trampa je nustavna i demonstranti traže njeno povlačenje\nKevin Mekalinen, vršilac dužnosti komesara američke Agencije za carinu i pograničnu zaštitu, rekao je novinarima da će te izbeglice biti izuzete, jer je prema uredbi to dozvoljeno u slučajevima kada su izbeglice spremne za put i kada bi im sprečavanje u tome nanelo "prekomerne nedaće", prenosi AP.\nMekalinen je naveo da u ovoj akciji učestvuje i Stejt department i da će 872 izbeglice stići u SAD ove nedelje.\n* SB UN hitno zbog iranske rakete, Izrael reaguje\nOn je, na istoj konferenciji za novinare, govorio o novim imigracionim ograničenjima, kojima je, takođe, zabranjen ulazak državljanima iz sedam pretežno muslimanskih zemalja.\nUNHCR je u ponedeljak izrazio zabrinutost zbog odluke predsednika Trampa da obustavi ulazak izbeglica u SAD, saopštivši da je samo ove nedelje 800 ljudi, za koje je bilo planirano da im Amerika postane novi dom, sprečeno da uđe u tu zemlju, preneo je Rojters.\nUNHCR je podsetio i da je oko 20.000 izbeglica u "neizvesnoj situaciji" trebalo da bude naseljeno u SAD tokom 120 dana koliko će važiti suspenzija koja je uredbom stupila na snagu u petak.\nTramp je u petak potpisao izvršnu uredbu o imigraciji kojom se državljanima sedam zemalja - Irana, Iraka, Sirije, Jemena, Sudana, Somalije i Libije - vize neće izdavati naredna tri meseca, dok je sirijskim izbeglicama ulazak zabranjen na neodređeno vreme.\nTramp je uredbu obrazložio time da želi da spreči da "radikalni islamski teroristi" ulaze u SAD.\nTramp je ovim povodom smenio v.d. državnu tužiteljku Seli Jejts koja se takođe usprotivila njegovoj uredbi i naložila pravnicima Ministarstva pravde da je ne brane pred sudovima. Na njeno mesto privremeno je postavljen Dejna Bente, koji je obećao je da će braniti kontroverznu uredbu, navodeći da je ona zakonita i formulisana na odgovarajući način.\nSVET Tramp odneo pobedu - zabrana putovanja za muslimane stupa na snagu\nSVET "Zaklinjem se, neće biti masovnih deportacija u SAD"\nSVET Tramp je kapitulirao


Brza, pouzdana i ekonomična rešenja u izvozu za Evropu i svet - Pluton Logistics\n11. maja 2016. 23. aprila 2017. marko\tcross docking s deklarisanjem, izvoz, izvozno carinjenje, KN EuroLink, KN FreightNet, Kuehne Nagel\n„Kuehne + Nagel“, jedna od vodećih logističkih kompanija u Srbiji i svetu, nudi celokupno rešenje za poboljšanje efikasnosti lanca snabdevanja – brza i pouzdana isporuka svih vrsta pošiljki širom sveta.\nBrzina pristupa srpskih proizvođača evropskom tržištu\nGlobalno „Kuehne + Nagel“ broji više od 66.000 zaposlenih na preko 1.000 lokacija u više od 100 zemalja, a u Srbiji posluje od 2002. godine sa sedištem u Ugrinovcima – Beograd, i predstavništvima u Nišu, Novom Sadu i Zrenjaninu. Zahvaljujući snažnoj globalnoj mreži i profesionalnom pristupu zaposlenih, „Kuehne + Nagel“ nudi sve elemente na području drumskog, pomorskog i aviotransporta i ugovorne logistike. Uz redovne linije i dnevne veze sa 32 zemlje u Evropi, „Kuehne + Nagel“ nudi jednu od najsloženijih i najsnažnijih drumskih zbirnih mreža na kontinentu (KN EuroLink). Povezuje srpske proizvođače sa njihovim evropskim kupcima pomoću pravovremene dostave od vrata do vrata sa pouzdanim tranzitnim vremenima.\nSavremeno rešenje u elektronskom poslovanju\n„KN FreightNet„, nedavno pokrenuta integrisana mrežna aplikacija kompanije „Kuehne + Nagel“ za dobijanje ponude, izvršenje rezervacije i praćenje usluga, omogućuje srpskim izvoznicima da koriste savremena rešenja u elektronskom poslovanju. Ovim brzim i jednostavnim rešenjem izvoznici imaju efikasniji pristup ponudama zbirnog pomorskog transporta koje se aktiviraju u roku od 60 sekundi i validne su 30 dana od izdavanja. Korisnici dobijaju jednostavan prikaz ponude, koja uključuje sve troškove transporta od vrata-do-vrata sa pripadajućim dodacima, kao i sa očekivanim tranzitnim vremenom. Uskoro će „KN FreightNet“ biti dostupan i za aviotransport u Srbiji.\nCentralno skladištenje unapređuje mrežu distribucije\n„Kuehne + Nagel“ svojim klijentima u Srbiji nudi i efikasna rešenja skladištenja i modele distribucije preko svog centralnog skladišta. Moderan objekat na 10.000 kvadratnih metara u Ugrinovcima projektovan je i opremljen kako bi izvoznicima ponudio širok dijapazon aktivnosti skladištenja i specijalizovanog rukovanja, uključujući carinsko skladištenje i usluge konsolidacije izvoznog tereta. Kompanija pruža i dodatne usluge, kao što su cross-docking s deklarisanjem, skeniranjem i označavanjem kutija i paleta, kao i potpuno elektronsko izveštavanje o stanju robe na skladištu. Ponudu zaokružuju usluge carinjenja i rešenja osiguranja tereta.\nPotpuna transparentnost duž lanca snabdevanja\nSofisticiran sistem praćenja pošiljaka u tranzitu dopunjuje celokupnu ponudu „Kuehne + Nagel“-a. Nagrađivani softver KN Login omogućuje izvoznicima da direktno i u bilo koje vreme izvrše rezervaciju transporta u okviru „Kuehne + Nagel“-a. Izvoznici imaju detaljan pregled svakog koraka i statusa njihovih pošiljaka u transportu i primaju proaktivno generisane informacije o statusu u stvarnom vremenu. Kao dokaz da je roba isporučena primaocu, izvoznik prima potvrdu u PDF formatu s detaljnim informacijama o datumu i vremenu isporuke. Uz to, korisnici mogu preuzeti statistiku i filtrirati je prema svojim potrebama. Ovakva besprekorna transparentnost kroz celokupan lanac snabdevanja omogućava izvoznicima da optimizuju izvozne procese i da postignu maksimum u efikasnosti isporuke.\nKontaktirajte kompaniju u vezi sa načinom na koji Vam „Kuehne + Nagel“ može pomoći da svoje proizvode pouzdano transportujete do međunarodnih tržišta. Kontaktirajte kompaniju na prodaja.srbija@kuehne-nagel.com\n← Kupovina luke Pirej – Otvorena kapija za ulazak kineske robe u Evropu\nNemačka uvodi putarinu za kamione na svim magistralnim putevima →\n6. septembra 2016. 22. aprila 2017. marko


Automobilska ikona stila i visoke klase, koja već 50 godina postavlja standard zlatnog preseka aktuelnog tehničkog savršenstva i luksuza, svečano je predstavljena u Beogradu\nNa ulici bi ga odmah prepoznali, čak iako ga niste videli ni na slici. A uživo ga sigurno niste videli jer „Range rover“ pete generacije samo što je stigao u Srbiju. U Narodnom pozorištu u Beogradu večeras je svečano predstavljen luksuzni SUV kojeg s uživanjem vozi britanska kraljevska porodica, Dejvid Bekam, svetski selebritiji, političari, sportisti…\nSa svečanog predstavljanja u Narodnom pozorišu: Otkrivanja novog Range rovera\nNa sceni pozorišta i Beogradske opere, ovaj automobil jednako je bio dostojanstven kao i krajem oktobra u u „Rojal opera hausu“, kada je premijerno predstavljen svetu.\nVera Vuković, marketing menadžer "Britiš motorsa", kaže da je ovo dugo očekivani događaj.\nSpolja bez suvišnih ukrasa, unutra prepoznatljivo luksuzan do perfekcije, ovaj „terenac“ prestižan je i zbog onoga što se nalazi ispod impresivne spoljašnosti, rekao je na prezentaciji za 24sedam Stanko Čučković, direktor prodaje u „Britiš motorsu“, ekskluzivnom zastupniku „Land rover Jaguara“ u Srbiji.\n- „Range rover“ je oduvek bio prepoznatljiv po luksuzu ali u tu smo uspeli da podignemo komfor za nekoliko lestvica. Reći ćemo samo da je celokupni infotejment sistem nov, a da se to i čuje , na svih 23 zvučnika „Meridijanovog“ sistema u kabini – kaže Čučković.\nLestvica poginuta za nekoliko koraka: Stanko Čučkovićž, direktor prodaje "Britiš motorsa"\nTehnički lestvica je podignuta još više jer radi se o najsavremenijoj tehnologiji kako motora, bilo da je agregat klasičan ili hibridni, tako i pogona.\n- Prvi put primenjeno je zakretanje točkova na zadnjoj osovini tako da je radijus okretanja ovog velikog automobila na gradskim ulicama sada kao da vozite mnogo manje vozilo. Posebno smo ponosni i na naše hibridne plag-in motore, koji imaju električnu autonomiju od 113 kilometara – napominje Čučković.\nZa uživanje u ovakvom luksuzu potrebno je izdvojiti 155.000 evra, koliko je cena osnovnog modela i opreme. Ali ta cena je uglavnom reperna, jer klijentela koja je navikla na „Range rover“ ne ograničava se u svojim željama na bazičnom kataloškom modelu, kažu iz „Britiš motorsa“.\nZbog toga je ona „prava“ cena po kojoj se kupuje ovo britansko savršenstvo na točkovima mnogo bliža 250.000 nego 150.000 evra.\nOvo je novi Land Rover Defender 130 sa osam sedišta! (FOTO/VIDEO)\nRange Rover Britiš motors automobili SUV Land rover


DOKTORI U ČUDU: Ljudi više veruju u savete sa DRUŠTVENIH mreža i lekove protiv PANTLJIČARE, nego u VAKCINU\nVakcina, Foto: Printscreen\nVirus se menja, novi sojevi probijaju, u crvenim zonama je 3.000 više pacijenata nego početkom meseca. KBC "Zvezdara" je ponovo u kovid sistemu, "Dragiša Mišović" takođe\nObjavljeno: 21.09.2021. 09:45h\nKBC "Zvezdara" je ponovo u kovid sistemu, "Dragiša Mišović" takođe.\nPropisane mere se odavno ne poštuju, niti se kontrolišu, a zbog epidemije ispaštaju najviše zdravstveni radnici, ali i pacijenti koji ne mogu da se leče od drugih bolesti jer sve više bolnica ponovo ulazi u kovid sistem. Doktorke iz KBC "Zvezdara" i KBC "Dragiša Mišović", pulmolog Nataša Petrović Stanojević i anesteziolog Duška Ignjatović, kažu da je neverovatno da ljudi više veruju u savete sa društvenih mreža nego lekarima i pre veruju da će im pomoći lek protiv pantljičare nego vakcina.\nVirus se menja, novi sojevi probijaju, u crvenim zonama je 3.000 više pacijenata nego početkom meseca. KBC "Zvezdara" je ponovo u kovid sistemu, "Dragiša Mišović" takođe.\nPulmolog KBC "Zvezdara" Nataša Petrović Stanojević rekla je, gostujući na RTS-u, da je ta ustanova svega 24 sata u kovid sistemu, a da su već primili 105 pacijenata.\n"Najteži deo je kada se tek otvorite i stigne najveći deo pacijenata. Kada su nam prvi put rekli da ulazimo u kovid sistem, bili smo uplašeni, a sada smo prosto tužni, jer smo morali da otpustimo nekovid pacijente ili, ukoliko su urgentni, prebacimo na odeljenja u druge malobrojne bolnice koje nisu u kovid sistemu", objašnjava doktorka Petrović Stanojević.\nNjena koleginica iz KBC "Dragiša Mišović", anesteziolog Duška Ignjatović, takođe kaže da su za protekla tri meseca, koliko nisu bili u kovid sistemu, uspeli da se vrate redovnom poslu.\n"Još od pre deset dana bilo je jasno da ćemo ući i mi i brojni drugi klinički centri u kovid sistem. Pacijenti koje sada primamo najrazličitijeg su doba – deca stara od 7 do 14 godina, radno aktivni ljudi ali i gerijatrijski slučajevi i u 80 odsto slučajeva radi se o nevakcinisanim osobama", navodi doktorka Ignjatović.\nPrema njenim rečima, ima i vakcinisanih koji se zaražavaju virusom, ali kako kaže, niko nikada nije rekao da vakcina štiti 100 posto od virusa.\n"To su najčešće osobe koje imaju pridružene bolesti, osobe starije dobi, a evidentno je i da imunitet opada protokom vremena od primanja vakcine i takve osobe se sada zaražavaju", objašnjava Ignjatovićeva.\nU ovoj situaciji, saglasne su doktorke, najviše trpe zdravstveni radnici, kovid pacijenti, ali i njihove porodice, koje strepe za njih.\n"Mi živimo imitaciju života. Svaka žurka, svako veće okupljanje je neka igra protiv sistema. U godini kada Medicinski fakultet slavi 101 godinu od osnivanja, ne mogu da objasnim da polovina stanovništva nije vakcinisana. To nisu antivakseri, to su zbunjeni ljudi. Ne znam gde smo kao društvo, kao sistem pogrešili i dozvolili da ljudi više veruju salonskim diskusantima sa društvenih mreža nego lekarima. Ljudi pre veruju da će im pomoći lek protiv pantljičare nego ono što predlažu lekari", navodi doktorka Petrović Stanojević.\nDoktorka Ignjatović kaže da je najgore to što ljudi ne mogu da idu na preglede i da se na vreme leče od drugih bolesti i dolaze na lečenje tek kada je bolest uznapredovala. S druge strane, i kovid pacijenti moraju da se zbrinu.\n"Nama dolaze pacijenti koji se bukvalno bore za dah i koje moramo da zbrinemo i da im na adekvatan način pružimo sve što im je potrebno. Istovremeno, bolesni ljudi ne mogu da čekaju, ne mogu da prekinu započeto lečenje. Najveći problem je što mere koje su propisane odavno više niko ne poštuje i niko ne kontroliše", ističe doktorka Ignjatović.\nU zdravstvenim ustanovama gde rade doktorka Ignjatović i Petrović Stanojević vakcinisano je više od 90 odsto svih zaposlenih.\n"Vakcinisani smo, nosimo maske i pacijenti koji dolaze na lečenje na odeljenja koja nisu u kovid sistemu pre ulaska u bolnicu se testiraju", objašnjava doktorka Ignjatović.\n"Vi onda zovete nekoga da izvrši dezinfekciju, a oni vam kažu da to ništa neće vredeti ako se to ne uradi u celoj zgradi jer će se situacija stalno ponavljati. Tako je i sa ovom bolešću, ako se svi ne pridržavamo mera i ne vakcinišemo, bolest će se iznova i iznova vraćati", zaključila je doktorka Petrović Stanojević.\nNOVI KORONA PRESEK: Zaraženo 6.424 osoba, preminulo 38 pacijenata\nUBLAŽENE MERE NAKON PADA BROJA NOVOZARAŽENIH: Odustali od zero-kovid strategije i okrenuli se brzom VAKCINISANJU!\nKBC ZvezdaraKovid sistemDragiša MišovićEpidemijaZdravstveni radniciVakcinaKorona virus


Eksperimentalna terapija: U Velikoj Britaniji će pacijentima i medicinskom osoblju davati krvnu plazmu osoba koje su pobedile KORONA VIRUS - Zena.rs\nLekari u Velikoj Britaniji planiraju da pacijente sa korona virusom i osobe koje brinu o njima podvrgnu tretmanu krvnom plazmom "hiperimunih" ljudi koji su se oporavili od infekcije.\nSve o eksperimentalnom tretmanu u Velikoj Britaniji Foto: Profimedia\nEksperimentalni tretman biće usmeren na pacijente koji su primljeni u bolnicu sa upalom pluća, a izazvanom korona virusom, u nadi da će se smanjiti broj onih koji završe na respiratorima na odeljenju intezivne nege, piše "Gardijan".\nOni koji su u bliskom kontaktu sa pacijentima koji se bore sa COVID - 19, poput osoblja Nacionalne zdravstvene službe i članova porodice, takođe mogu da se podrvgnu eksperimentalnom tretmanu sa ciljem da se zaustavi širenje virusa i smanji pritisak na zdravstvenu službu.\nPostupak se oslanja na činjenicu da se u krvnoj plazmi osoba koje su se oporavile od korona virusa nalaze antitela koja održavaju odbranu od infekcije. Cilj je indentifikacija ljudi koji su "hiperimuni" i kojima bi se zatim uputio poziv da doniraju krv za lečenje.\nRekonvalescentna plazma biće data pacijentima i njihovim kontaktima u sklopu kliničkih ispitivanja koja se razmatraju sa organima koji finansiraju lečenje.\nProfesor Dejvid Tapin, stariji istraživač sa Univerziteta u Glazgovu, prijavio se na Nacionalni institut za zdravstvena istraživanja, kako bi pokrenuo dva istraživanja sa rekonvalescentnom plazmom.\nOn je napomenuo da bi istraživanja trebalo da započnu brže nego uobičajeno, jer se na početak pojedinih istraživanja čekaju meseci pa i godine.\nLondon pre nekoliko danaFoto: Profimedia\nTokom kliničkih studija tražiće se dokazi da li rekonvalescentna plazma može da smanji infekcije kod negovatelja kako bi oni mogli da nastave rad, sreči pogoršanje zdravstvenog stanja pacijenata do tačke da im je potreban respirator i poboljša stanje teško bolesnih osoba, smanji smrtnost i time oslobodi, odnosno poveća broj neophodnih respiratora.\nDr Tapin je naglasio da su neophodna dalja istraživanja jer bi tretman mogao da bude efikasan kod medicinskog osoblja i članova porodice obolelih, ali možda ne i kod teških pacijenata koji su na respiratorima.\nTretman korišćen u Americi i u KiniFoto: Profimedia\nProfesor Robert Lečler koji je predsednik Akademije medicinskih nauka i izvršni direktor "King’s Health Partners", koji čine Kravljeski koledž i tri vodeće bolnice u Londonu, rekao je ove ustanove planiraju da sprovedu paralelna istraživanja.\nNHS je već započela proces indentifikacije potencijalnih donatora krvne plazme.\n"Transfuzijom plazme će pacijent oslabljenog imuniteta dobiti antitela osobe koja se oporavila kako bi njegovo telo moglo da se bori sa COVID - 19", istaknuto je.\nStručnjaci u Velikoj Britaniji bili su motivisani saradnjom 100 laboratorija u SAD koje su se nakon dozvole Uprave za hranu i lekove udružile u proizvodnji rekonvalescentne plazme.\nA profesor Arturo Kasadevol, specijalista infektivnih bolesti na Džon Hopkin univerzitetu u Baltimoru, izjavio bi da bi infuzija antitela mogla da bude delotvorna samo ako se da na vreme, dok virus ne napravi veću štetu u organizmu, kao i da bi potencijalno ovaj tretman mogao da pruži dvonedeljnu zaštitu od virusa.\nOn je dr Tapina i Rečleja upoznao sa procedurom američkih stručnjaka i preporučio im je da je uspotavljanje mreže najefikasnije rešenje jer će u suprotnom tretman primenjivati lokalno.\nAmerički profesor je napomenuo bi tretman mogao da deluje s obzirom na slučajeva u istoriji, ali da je COVID - 19 novi virus o kojem se malo zna kao i da je pored iskustva u Kini gde je, kako su u petak saopštili stručnjaci iz ove zemlje, rekonvalescentna plazma dala pozitivne rezultate kod pacijenata na respiratorima, potrebno još istraživanja (u istraživanju u Kini učestvovalo je samo pet pacijenata).\nKasadevol je poručio da tretman nije čudo, ali da ga treba primeniti kako bi se videlo može li da zaustavi epidemiju.\nU Velikoj Britaniji je registrovano 19,522 slučaja korona virusa, umrlo je 1,228, a oporavilo 135 ljudi.


Povodom 8. aprila, Svetskog dana Roma, Zaštitnik građana mora da konstatuje da su Romi i dalje najugroženija manjinska grupa u Srbiji Rezultati koji su do sada postignuti na unapređenju njihovog položaja nisu otklonili ključne prepreke za njihovu socijalno-ekonomsku integraciju. Bitnije promene u tom pogledu ne može biti bez dosledne primene afirmativnih mera u obrazovanju Roma, zbog čega Zaštitnik građana ove godine posebnu pažnju posvećuje potpunom pravnom uređenju tog pitanja.\nNa jučerašnjem okruglom stolu, koji je organizovao Zaštitnik građana, zaključeno je da će Ministarstvo prosvete, nauke i tehnološkog razvoja nakon obavljenih konsultacija sa univerzitetima, Kancelarijom za ljudska i manjinska prava i Nacionalnim savetom romske nacionalne manjine, doneti odluku o načinu primene afirmativnih mera prilikom upisa u visokoškolske ustanove za sledeću školsku godinu. Time treba da budu otklonjeni do sada uočeni nedostaci, smanjena mogućnost zloupotreba, precizirane procedure koje treba da omoguće pravilniju i lakšu primenu afirmativnih mera.\nDrugi važan problem je etnička distanca prema Romima. Zaštitnik građana naglašava da ni 3 godine nakon raseljavanja beogradskog romskog naselja ''Belvil'', kada je ukazivao na potrebu da se, osim sa Romima, održavaju stalne konsultacije i sa stanovnicima naselja u koje se romske porodice doseljavaju, nadležni organi nisu izvršili upućene preporuke za rešavanja ovog problema.


Organizacija društvenog aktivizma » Program podrške civilnom društvu za javno zagovaranje\nОзнаке: javno zagovaranje, Konkursi, OCD\nBeogradska otvorena škola u saradnji sa Beogradskim fondom za političku izuzetnost i Balkanskom istraživačkom mrežom Srbije raspisuje Poziv za podnošenje predloga projekata u okviru Programa podrške civilnom društvu za javno zagovaranje.\nProgram podrške civilnom društvu za javno zagovaranje podrazumeva projektnu i programsku podršku.\nU okviru prvog Poziva će biti podržano 20 organizacija civilnog društva, od čega 10 kroz projektnu podršku (koja uključuje i finansijsku podršku), a 10 kroz programsku podršku (mentorsku podršku).\nOpšti cilj projekta „Aktivni građani-bolje društvo: zagovaranjem ka saradnji i demokratskom razvoju“ je da doprinese jačanju demokratskog društva u Srbiji, utemeljenog na kulturi učešća u političkom procesu i doslednoj demokratskoj praksi. Specifični ciljevi Projekta su da: unapredi prakse javnog zagovaranja u civilnom društvu u Srbiji, poveća podršku građana aktivnostima organizacija civilnog društva i unapredi proces donošenja odluka i razvoja javnih politika, unapredi razumevanje zagovaračke uloge organizacija civilnog društva među građanima, medijima i donosiocima odluka.\nRok za podnošenje predloga projekata je nedelja, 24. mart 2019. godine do 23 sata i 59 minuta.\nPodnošenje predloga projekata za učešće na Programu se vrši isključivo elektronskim putem preko onlajn platforme javnozagovaranje.bos.rs\nViše informacija o projektu, projektnim formularima možete pronaći na sajtu javnozagovaranje.bos.rs\nZa sva pitanja i nedoumice, BOŠ tim vam stoji na raspolaganju putem mejla: javnozagovaranje@bos.rs


D. Djukanović: Jačanje uloge Turske na Zapadnom Balkanu posle referenduma\nBeta 17. aprila 2017. 18:50\nPotpredsednik Centra za spoljnu politiku Dragan Djukanović izjavio je danas da očekuje dodatno jačanje turske uloge na Zapadnom Balkanu posle turskog referenduma na kojem je pobedila opcija za povećanje moći predsednika Turske Redžepa Tajipa Erdogana.\n„Očekujem da će u narednom periodu, nakon ovoga što se desilo na referendumu, dodatno ojačati turska uloga na Zapadnom Balkanu u skladu sa ranije proklamovanom strategijom (Turske), pre svega preko bošnjačkog i albanskog faktora“, rekao je Djukanović.\nU izjavi za agenciju Beta on je kazao da očekuje da će jačanje Erdoganove moći u Turskoj uticati „pre svega na rešavanje problema“ medju narodima na Zapadnom Balkanu.\nDjukanović je rekao da očekuje da ishod jučerašnjeg referenduma zakomplikuje situaciju jer će „dodatno udaljiti bošnjačku javnost unutar Bosne i Hercegovine i od Beograda i od Zagreba“, zahvaljujući strateškom partnerstvu Turske i bošnjačkih političkih elita, „pre svega Bakira Izetbegovića i njegove Stranke demokratske akcije“.\n„Slično će biti i sa jednim delom albanske populacije koja je prilično vezana za ono što preduzima zvanična Ankara“, dodao je Djukanović.\nU Turskoj je juče održan referendum na kojem se odlučivalo o uvodjenju predsedničkog sistema u toj zemlji, odnosno davanju znatno veće moći predsedniku Erdoganu.\nPrema nezvaničnim rezultatima, 51,4 odsto birača glasalo je za ustavne promene, odnosno uvodjenje predsedničkog sistema, dok je 48,6 odsto glasalo protiv.\nTepić: Zašto RTS krije da je Lončar zabranio retestiranje medicinara\nPočela ekshumacija posmrtnih ostataka lica koja se vode kao nestala u…\nNarodna stranka: Gradjani ne mogu da registruju vozila zbog sukoba…\nBajden se povredio, dobio je manje frakture na stopalu igrajući se sa…\nDjordjević: Videli smo kako SNS čuva životnu sredinu\nNarodna stranka: Vlast ne ume da reši smrad u Čukaričkom…\nSavet ministara EU: Srbija ne napreduje u oblasti vladavine…\nKosovske bezbednosne snage povećavaju brojno stanje za 400…\nNarodna stranka najavila formiranje odborničke grupe u…\nPočela ekshumacija posmrtnih ostataka lica koja se vode kao…\nNarodna stranka pozvala lokalne samouprave da novac…


Slovaci o srpskoj čeličani: Da ste u EU, o Železari bi brinula cela Unija! – Semendria\n30. avgust 2016. PRIVREDA – Izvor: Kurir – Stanje industrije čelika razmatra se na nivou cele evropske zajednice, a u Srbiji je to samo vaša muka, ukazuje za Kurir Rastislav Hovanec, državni sekretar ministarstva ekonomije Slovačke\nAko Srbija ima problem sa čeličanom u Smederevu, onda je to samo njen problem, a ako se to desi Slovačkoj sa Košicama, onda je to problem cele Evropske unije, kaže za Kurir Rastislav Hovanec, državni sekretar u ministarstvu ekonomije Slovačke.\nSrbija i Slovačka muče istu muku – kako da svoje čeličane, koje zapošlljavaju na hiljade radnika, spasu od propasti, ali u toj muci Slovaci imaju pomoć, i to ne bilo kakvu, već 28 evropskih država.\n– Stvari vezane za industriju čelika razmatraju se na nivou EU, a u Srbiji je to samo vaša muka. Problem jedne čeličane u EU je problem cele EU, to je velika prednost. Možete lakše da zaštitite tržište jer je veće, možete naći novac da pomognete svojoj železari, čak i iz EU fondova, i možete doneti mere za ograničavanje uvoza iz Kine, što se i desilo – objašnjava Hovanec.\nDo kraja 2011. čeličane u Smederevu i Košicama imale su istog gazdu, američki „Ju-Es stil“. Amerikanci su pre skoro pet godina napustili Srbiju, a sve su češće najave, istina nezvanične, da će isto uraditi i u Slovačkoj. Hovanec ističe da su čuli glasine o tome, ali da nemaju zvanične informacije, a Mikulaš Hintoš, predsednik sindikata u Košicama, kaže da Amerikanci pregovaraju sa kupcima, ali da nisu našli pravog, kao i da koriste probleme u svetskoj industriji čelika da otpuštaju ljude.\nSrbija je imala velike poteškoće da održi proizvodnju u smederevskoj železari, a Hintoš otkriva da su im slovački menadžeri angažovani u našoj čeličani za vreme „Ju-Es stila“ govorili da nikako nisu mogli da naprave fabriku da radi pozitivno. To su dobro osetili prethodnih godina svi građani Srbije jer je „Železara Smederevo“ državu koštala oko 300 miliona evra od odlaska Amerikanaca do dolaska kineskog „Hestila“ pre nekoliko meseci. Uz to, ukupan dug čeličane je 2015. dostigao 285 miliona evra.\n– I ako Amerikanci odu, nema opasnosti da fabrika bude zatvorena. Čeličana je tako zdrava i moderna da je lako napraviti profit. Amerikanci su morali da ulože dosta novca da bi ispunili stroge standarde EU, to ne moraju da rade ni kući, u Americi – ističe on.\nPrevedeno na srpski, teško da je srpska čeličana imala svetlu budućnost pod „Ju-Es stilom“, ali možda je Kinezi promene.\nOKREĆEMO SE IT SEKTORU KAO ALTERNATIVI\nRičard Rasi, gradonačelnik Košica, kaže da bi odlazak „Ju-Es stila“ bio veoma loš za grad Košice, kao što je to slučaj i sa Smederevom.\n– Evropska unija mora da reaguje jer je reč kineskom uvozu koji ugrožava proizvođače i u drugim zemljama. Ali i mi radimo da nađemo alternativu velikom uticaju čeličane na privredu grada, pa smo se okrenuli IT sektoru. Tu imamo odlične rezultate, pa je već sada prosečna plata u IT sektoru 1.500 evra, što je više nego 1.000 u čeličani – navodi on.\n« Najdanove krugove u Maloj Krsni posetilo milion ljudi\nEpski spektakl „Ben-Hur” na dvoru despota Brankovića »


MagicWave je komplentno digitalizovan TIG AC/DC izvor koji se koristi posebno za primenu kod aluminijuma. Pored različitih kategorija snage od 170 do 500A, uređaji se razlikuju i u svojoj pokretljivosti – od prenosnog uređaja do stacionarnog komplentnog sistema velike snage. MagicWave odlikuje izuzetno robustan dizajn i izuzetno razumljiv koncept rada.\n10,1V – 33V\nACTIVE WAVE Tehnologija\nActive Wave čini TIG AC zavarivanje mnogo tišim poslom. Integrisani digitalni procesor signala uvek izračunava talasni oblik koji će omogućiti najveću moguću stabilnost luka sa najnižim mogućim nivoima emisije buke u relanom vremenu. Merenje ovih nivoa buke jasno pokazuje da je kod Active Wave-a vrednost dbA još uvek ispod 80 dbA, čak i kada mašina isporučuje 300 A snage.\nAutomatsko oblikovanje elektrode (CAP – shaping)\nOva funkcija omogućuje automatsko oblikovanje elektrode tokom zavarivanja aluminijuma, što kao rezultat ima značajnu uštedu vremena. Korisnik može podesiti veličinu.


Naslov: Antidepresivi u trudnoći su rizični po bebe Sub Jul 13, 2013 4:58 pm\nTrudnice sa lakšom ili umjerenom depresijom ne bi trebalo da uzimaju lijekove antidepresive zbog rizika da će beba biti rođena sa srčanom manom, upozorili su stručnjaci.\nProfesor Stephen Pilling sa britanskog Nacionalnog instituta za zdravlje i njegu izjavio je da dokazi sugerišu da korištenje ovih lijekova povećava rizik kod beba za dva puta.\nStručnjaci navode da antidepresive u prosjeku koristi svaka šesta trudnica, prenio je BBC.\n"Dostupni dokazi sugerišu da postoji rizik povezan sa antidepresivima. Ulažemo velike napore da obeshrabrimo žene od pušenja ili konzumiranja alkohola tokom trudnoće, ali se možda još ne trudimo dovoljno da isto kažemo i za antidepresive, koji donose isti, ako ne i veći rizik", izjavio je profesor Pilling.\nOn je dodao da će u Britaniji biti prerađena uputstva za ljekare i da će biti uvaženi dokazi o povezanosti antidepresiva i srčanih mana kod beba.\nPilling je rekao da su svake dvije od 100 beba izložene riziku da budu rođene sa srčanim manama, ali da kod beba čije su majke tokom trudnoće koristile lijekove protiv depresije taj rizik raste na četiri bebe od 100.\nOn je dodao da žene koje ne pate od duboke depresije tokom trudnoće uzimanjem antidepresiva preuzimaju nepotreban rizik.\n[b style="font-family: ProximaNova-Bold;"]Izvor:[/b] SRNA


Haker ukrao 600 miliona dolara u kriptovalutama, a potom novac vratio — Radio Velkaton : Radio Velkaton\nHaker ukrao 600 miliona dolara u kriptovalutama, a potom novac vratio\nAnonimni haker je prošle sedmice ukrao 600 miliona dolara u kriptovalutama sa decentralizirane finansijske platforme Poly Network, a potom je vratio sav ukradeni novac.\nOvo se smatra jednom od najvećih krađa novca u kriptovalutama u historiji. O ovom su se preko Twittera oglasili iz spomenute platforme. Potvrdili su da je veći dio novca vraćen, a da je preostali dio zamrznuo jedan od izdavača kriptovalute Tether.\nNovac je položen na račun kojim će upravljati Poly Network i anonimni haker kojeg su nazvali “Gospodin bijeli šešir”, što je sintagma kojom se nazivaju hakeri koji svojim djelovanjem doprinosi povećanju sigurnosti na internetu.\n“Kako bismo omogućili siguran povratak imovine korisnika, nadamo se da ćemo održati komunikaciju sa Gospodinom bijelim šeširom te javnosti saopćiti tačne informacije”, poručili su iz navedene kompanije.\nAgencija Reuters je prenijela da su mu se zahvalili i pozvali ga da kontinuirano doprinosi sigurnosti na internetu. Objavljen je sadržaj hakerovih poruka. Između ostalog, poručio je da ga novac ne interesuje te da mu je otkrivanje sigurnosnih propusta u Poly Networku jedan od najboljih trenutaka u životu.\nTvrdi se da mu je ova kompanija za nagradu ponudila pola miliona dolara, ali sve ukazuje na to da ih nije prihvatio. Međutim, forenzičari tvrde da bi mu bilo vrlo teško potrošiti ukradeni novac jer postojeće sigurnosne mjere na internetu to otežavaju, piše CNN.


Huawei će graditi zelenije 5G mreže - Tehnologija\nGLOBALNI FORUM ZA MOBILNE MREŽE\nKako bi se prilagodila brzom rastu prometa podataka, mobilna industrija moraće da nastavi da prati prati inovacije u napajanju, distribuciji, korišćenju i upravljanju i graditi zelenije 5G mreže sa većim performansama i manjom potrošnjom energije.\nRyan Ding, izvršni direktor kompanije Huawei je gostujući na Globalnom forumu za mobilne mreže u Dubaiju rekao da će zelene 5G mreže uticati na našu budućnost sa manje ugljen-dioksida. On je objasnio da kada stopa korisnika 5G dosegne prag od 20% nastupa brzi razvoj. Operateri u zemljama kao što su Kina, Južna Koreja i Kuvajt osigurali su stalnu pokrivenost, nudeći fleksibilne pakete usluga i pružajući pozitivno iskustvo korisnicima. Svi operateri pružaju znatno poboljšanje u odnosu na 4G i u tim zemljama je stopa korisnika 5G premašila prag od 20% što pruža rast korisnika, povrat poslovanja i izgradnju mreže.


Finansijske istrage | detektivska agencija Protecta\nDa li neko sprovodi kontrolu nabavki u vašoj kompaniji? Koliki su gubici vaše kompanije? Kako utvrditi prevaru u računovodstvu? Može li se šteta sprečiti?\nRačunovodstveni izveštaji su osnovna dokumenta koja govore o poslovnoj i novčanoj uspešnosti privrednog subjekta. Forenzičko računovodstvo omogućava otkrivanje lažnog prikazivanja materijalnog i finansijskog statusa, prevenciju i istragu finansijskih prevara. Prevare u računovodstvenom poslovanju obavljaju se sa namerom da se prikrije prava slika o stanju sredstava, izvorima sredstava ili poslovnom bilansu.\nObjave o finansijskom položaju i uspešnosti preduzeća koje se prezentuju u finansijskim izveštajima oduvek su imale veliki značaj za korisnike, budući da su one osnova za donošenje odluka o rasporedu resursa. Stoga pouzdano i transparentno finansijsko izveštavanje, koje rezultira istinitim i poštenim prikazivanjem finansijskih ostvarenja preduzeća, ključna je determinanta sigurnosti i stabilnosti.\nMnogobrojne finansijske prevare i afere ukazuju na postojanje opasnosti od gubitka poverenja u nespornost finansijskih informacija koje pružaju finansijski izveštaji od strane brojnih korisnika i donosioca ekonomskih odluka. Jedino otkrivanjem razloga i načina prevara u finansijskim izveštajima računovodstvena profesija može da povrati poverenje u verodostojnost informacija koje pružaju finansijski izveštaji.\nUpravo su mnogi finansijski skandali nastali u prethodnom periodu ukazali da je uloga revizora (kako internih tako i eksternih) nedovoljna u sprečavanju prevara. Usled nemogućnosti revizora da spreči prevare u finansijskim izveštajima, računovodstvena profesija se koristi forenzičkim računovodstvom. Osnovna obaveza forenzičkog računovodstva je da kroz primenu zakonom dozvoljenih aktova i sredstava istraži prevare u finansijskim izveštajima.\nFinansijske prevare i malverzacije su sveobuhvatni problem. Iako se analize vezane za finansijske prevare i malverzacije neznatno razlikuju od regiona do regiona, modusi prevara i karakteristike počinioca su slične. U Srbiji ekonomska bezbednost i forenzičko računovodstvo su nedovoljno poznate oblasti u obrazovanju i praksi, pa se često ovi pojmovi, čak i u akademskim krugovima, zamenjuje revizijom, a forenzičke računovođe, revizorima.\nOblast delovanja ekonomske bezbednosti predstavlja živ proces koji se menja tokom vremena zbog političkih, socijalnih i kulturnih događaja, te se od istražitelja očekuje da imaju, u najmanju ruku, adekvatno znanje i veštine da prepoznaju finansijsku prevaru. Ipak, detaljnim otkrivanjem finansijskih prevara i malverzacija unutar kompanija uspešno se bave naši detektivi.\nIstrage u okviru ekonomske bezbednosti obuhvataju istražne radnje koje mogu, ali ne moraju dovesti do svedočenja u sudnici. Dovoljno je da top menadžment dođe do istine ko svesno kompaniji pričinjava gubitke i za koga taj radi.\nAgencija PROTECTA ima veliki portfolio poslova ekonomske bezbednosti i finansijskih istraga. Naši eksperti forenzičkog računovodstva imaju setove veština iz više oblasti i u stanju su da primene svoje veštine i sposobnosti iz jedne oblasti dok rade u drugim. Forenzičari moraju da poznaju ne samo finansijsko računovodstvo, već i poresko i poslovno pravo, kriminologiju, psihologiju, itd.\nProverite zašto su i najveći poslovni sistemi u Srbiji i inostranstvu naši zadovoljni klijenti već više od dve decenije.


Mobile Monday u Srbiji\nPrvi MobileMonday događaj u Srbiji, MoMo - Događaj koji širom sveta okuplja ljubitelje mobilnih tehnologija, imaće ove jeseni svoju premijeru u Beogradu.\nU ponedeljak, 29. novembra u centru Leonardo, održaće se prvi domaći Mobile Monday događaj, posvećen mobilnoj telefoniji, koji se svakog ponedeljka odvija u više od 100 gradova širom sveta.\nPrvi mobilni ponedeljak u Beogradu biće posvećen novim trendovima u mobilnim telekomunikacijama i naplati putem mobilnog telefona, o čemu će govoriti Saša Stamenković (blog Svet telekomunikacija) i Alex Čović (kompanija Fortumo.rs).\nUčesnike MoMo okupljanja očekuju kratka predavanja, predstavljanja domaćih aplikacija i servisa za mobilne platforme. Zvanični pokrovitelj prvog MoMo događajaje jedan od najvećih svetskih proizvođača mobilnih telefona, Nokia. Posetioci će moći da isprobaju nove modele Nokia uređaja i razgovaraju sa predstavnicima kompanije, a Karl Pletschko, developer marketing menadžer će prisutne upoznati sa Qt razvojnim okruženjem za Nokia telefone.\nMoMo je otvoren i besplatan događaj, namenjen svima koje zanimaju telekomunikacije i mobilna industrija.\nMobile Monday će se održati u ponedeljak, 29. novembra 2010. godine od 18:00, u prostorijama centra Leonardo, u ulici Kraljice Natalije broj 21, u Beogradu.\nViše informacija: http://www.momo.rs/\naplikacije elektronsko placanje mobilne aplikacije mobilne kominikacije mobilni telefoni mobilno placanje srbija\nOznake: aplikacije elektronsko placanje mobilne aplikacije mobilne kominikacije mobilni telefoni mobilno placanje srbija


Tramp: "Večna i korumpirana istraga o Rusiji"!\nPredsednik Tramp je rekao da osuđuje “večnu i korumpiranu” istragu veza izmedju njegovog izbornog štaba i Rusije, što mu, kako sam priznaje, oduzima “neverovatno mnogo vremena i remeti fokus “.\nU nizu komentara na Tviteru američki lider je osudio upad Federalnog istražnog biroa u kancelariju u Njujorku i rezidenciju u hotelu njegovog ličnog advokata Majkla Koena, sa ciljem da se zaplene finansijska dokumenta vezana za isplatu porno glumici Stormi Danijels i Plejboj modelu Karen Mekdugal, kako one ne bi davale izjave o navodnim sa Trampom 2006. Tramp je demantovao te navodne veze.\nTramp je još jednom demantovao da je njegov izborni štab bio u dosluhu sa Rusijom sa ciljem da mu to pomogne da pobedi na izborima, kao i da je opstruisao pravdu sprečavanjem krivične istrage specijalnog istražitelja Roberta Malera, već da se jednostavno “branio”.\nTramp se požalio: “Oni sada preduzimaju nezamislivu meru i vrše UPAD u kancelariju advokata da bi došli do informacija. LOŠE!” U tvitu koji je usledio, Tramp je kritikovao Malera i zamenika sekretara za pravosudje Roda Rozenstajna kao “konfliktne ličnosti.”\nUprkos tekućoj istrazi o Rusiji Tramp je napisao na Tviteru da je “veoma miran i proračunat” u pogledu drugih pitanja, uključujući pretnju vazdušnim napadom na Siriju zbog prošlonedeljneg napada hemijskim oružjem u kojem je stradalo više od 40 ljudi.\nBela kuća je nekoliko sati pre toga tvrdila da predsednik Tramp ima ovlašćenje da otpusti Malera. CNN je objavio da Tramp razmatra da smeni Rozenstajna, koji nadgleda Malerovu istragu.\nMedjutim, mnogi pravni stručnjaci ukazuju da bi predsednik mogao da preduzme takvu akciju (otpusti Malera) jedino preko Rozenstajna, koji bi mogao da odbije da to odradi.\nIzvesni demokratski zakonodavci i neki republikanci u Kongresu upozorili su da bi takav drastičan potez doveo u opasnost Trampov predsednički položaj i da bi mogao da izazove ustavnu krizu.


Angela Merkel na korak do četvrtog mandata - Politika\nArhiva » Vesti » Politika 12.01.2018\nAngela Merkel na korak do četvrtog mandata\nIako su lideri postigli načelni sporazum da uđu u pregovore o formiranju vlade, konačni ishod zavisi od glasanja članstva SPD-a\nPolitika petak, 12. januar 2018. | Nenad Radičević\nOd našeg dopisnika\nFrankfurt, Hajdelberg – U osvit zore Nemci su juče saznali da demohrišćanski blok (CDU-CSU) Angele Merkel i socijaldemokrate (SPD) Martina Šulca posle pet dana probnih pregovora ipak nisu usaglasili sve glavne sporne tačke da bi samo koji sat kasnije objavljeno sasvim suprotno – tri lidera predlažu svojim strankama da se uđu i u formalne pregovore o mogućem formiranju nove koalicione vlade.\nKako su potom na konferenciji za novinare objasnili Merkelova, Šulc i šef bavarske CSU Horst Zehofer, postignut je „proboj” u preliminarnim pregovorima i sastavljen je dokument od 28 strana čiji detalji će biti razrađeni kada počnu zvanični pregovori i formiranju vlade.\n„Svet ne čeka na nas, potreban nam je nov početak u Evropi”, rekla je Merkelova, istakavši da je načelni dogovor predstavlja „davanje i uzimanje, kao što to mora, tako da obuhvata širok opseg našeg društva”. „Ljudi hoće da država funkcioniše.”\nPrema njenim rečima, rezultati ovih pregovora su usmereni na socijalnu sigurnost i buduće investicije u zemlju, naročito po pitanju porodica i dece. Ona je istakla i da su obe strane saglasne da je neophodan novi početak za Evropu te da se zbog toga ona „ne strahuje da će sa Francuskom pronaći rešenja” u pogledu predloga francuskog predsednika Emanuela Makrona o „obnovi Evrope”.\nPrema Šulcovim rečima, postojali su „turbulentni momenti”, ali je načelnim sporazumom postignut „izvanredan” rezultat i on će pomoći infrastrukturi zemlje i ojačati porodice, škole, domove za stare i druge segmente društva.\n„Mislim da smo postigli izvanredne rezultate”, rekao je Šulc, istakavši pritom da će o ovom načelnom sporazumu, to jest da li ući u zvanične pregovore o formiranju vlade sa CDU-CSU, glasati 600 delegata na kongresu partije 21. septembra u Bonu.\nBudući da ulazak u novu „veliku koaliciju” ne uživa preveliku popularnost među drugovima, Šulc se u pregovorima borio da izdejstvuje ustupke koje članovima partije može da predstavi kao ispunjenje socijaldemokratskih načela i ideala, a ne puko ulaženje u vladu kao „mlađi partner” Merkelove.\nZahvaljujući sve većem višku u nemačkoj državnoj kasi (oko 45 milijardi evra u naredne četiri godine), SPD je uspeo da izdejstvuje kod Merkelove da ubuduće penzije zakonski biti zagarantovane tako da iznose najmanje 48 odsto prosečne plate, čime će radnici koji su dugotrajno radili niskoplaćene poslove biti osigurani da ne primaju penziju manju od egzistencijalnog minimuma. SPD nije uspeo da izdejstvuje povećanja poreskih stopa za one sa najvećim primanjima, ali je izgurao najavu reforme zdravstvenog osiguranja prema kojoj će poslodavci ponovo plaćati polovinu osiguranja za zaposlene, potom zapošljavanje dodatnih 8.000 negovatelja starih osoba, podizanje u naredne četiri godine dečijeg dodatka za 25 evra (sa sadašnja 194 evra po detetu na 219 evra) kao i izgradnju državnim novcem milion i po stanova. Osim toga, građani će za 0,3 odsto svoje bruto plate plaćati manje osiguranje od nezaposlenosti, a postepeno će biti smanjivan i solidarni doprinos za pokrajine nekadašnje Istočne Nemačke.\nIako je Merkelovoj i CDU od životne važnosti da formiraju novu vladu i oni su morali da izdejstvuju određene ustupke od SPD-a kako bi pokazali svojim biračima da misle o njihovim mukama. Tako je nađeno kompromisno rešenje u pogledu izbeglica, kao i onih koji su došli u Nemačku, ali nisu dobili izbeglički status, a žele da dovedu svoje porodice. Usaglašeno je da ukupni godišnji priliv tražilaca azila ne sme preći 180.000 do 220.000, a da oni koji su pobegli iz građanskih ratova i već su u Nemačkoj mogu da dovedu svoje porodice, ali da kvota za njihov dolazak bude najviše hiljadu ljudi mesečno, što je zapravo za Nemačku zanemarljiv broj. Ipak, stranke su se saglasile i da se za taj broj smanji broj izbeglica koje Nemačke preuzima iz Grčke i Italije, prema planu Evropske unije.\nŠto se tiče ranije postavljenih klimatskih ciljeva da do 2020. Nemačka smanji emisiju ugljen-dioksida za 40 odsto u odnosu na 1990. godinu, u dokumentu se ne navodi otvoreno da odustaju od ovog cilja, kako su ranije preneli mediji, već se samo navodi da će do kraja ove godine napraviti akcioni plan kako postići što pre te ciljeve. Dogovoreno je i zapošljavanje dodatnih 15.000 policajaca, a zahvaljujući većim prihodima u budžet neće se odustati od politike daljeg nezaduživanja.\nKako sada stvari stoje, rukovodstvo CDU i CSU će sasvim sigurno glasati za nastavak pregovora i formiranje nove velike koalicije, tako da su sve oči uprte u SPD. Šulc je uveren da će rukovodstvo članstvu partije, koje broji 430.000 ljudi, predložiti da glasa za dalje pregovore. Međutim, omladina SPD-a se tome žestoko protivi, a očigledno i jedan od pregovarača nije baš uveren, pa nemački mediji saznaju da je jedan pregovarač SPD bio suzdržan kada se glasalo o pristajanju na jučerašnji načelni dogovor o novoj vladi. Čak i ako načelni sporazum dobije „zeleno svetlo” na kongresu, kada pregovarači postignu konačni sporazum o formiranju vlade, konačni sud će dati celokupno članstvo SPD-a na direktnom glasanju. Lideri se nadaju da bi ceo ovaj proces zajedno sa izglasavanjem vlade u Bundestagu mogao da se završi do Uskrsa, koji je ove godine 1. aprila.\nAngela Merkel Frankfurt CSU\nRusi poslali "suhoje" na Krim\nNe terajte dete da se slika sa Deda Mrazom\nNedeljnik pre 15 minuta\nTurska bi mogla svakog časa da započne novu vojnu operaciju u Siriji: Erdogan dobio amin od Trampa\nHoror: Dečak (3) upucao svoju sestru od osam meseci dok su roditelji bili pod tušem\nZastrašujući snimci iz dubina: Ovako izgleda norveški ratni brod koji su sami potopili, pa hteli da okrive Ruse za to! (video)\nSmenjen sudija albanskog suda - nije uspeo da dokaže poreklo svojih prihoda\nN1 Info pre 34 minuta


Počela ekshumacija srpskih žrtava iz Oluje na Novom groblju u Glini\nBeta 18. aprila 2017. 11:05\nHrvatski nadležni organi počeli su danas ekshumaciju posmrtnih ostataka Srba ubijenih u akciji Oluja 1995. godine, na Novom groblju u Glini na području Sisačko – moslavačke županije, saopštila je Komisija Vlade Srbije za nestala lica.\nU saopštenju je navedeno da se očekuje da će ekshumacija trajati nekoliko radnih dana.\nOd svih ekshumiranih posmrtnih ostataka biće uzeti uzorci radi identifikacije metodom DNK analize.\n„Proces ekshumacija na ovoj lokaciji je od posebnog značaja za ubrzanje rešavanja slučajeva lica koja se vode kao nestala u vezi sa oružanim sukobima i saradnje nadležnih tela dve zemlje, imajući u vidu njegov humanitarni značaj, posebno za članove porodica nestalih lica“, navodi se u saopštenju.\nDodaje se da je nastavak ekshumacija od posebnog značaja za porodice nestalih osoba, koje godinama pokušavaju da pronadju i dostojno sahrane posmrtne ostatke svojih najbližih.\nU skladu sa potpisanim medjudržavnim dokumentima sa Hrvatskom i na osnovu njih postignutih dogovora, ekshumacijama u svojstvu posmatrača prisustvovaće predstavnici Komisije za nestala lica.\nSprovodjenjem ekshumacija na Novom groblju u Glini nastavlja se proces ekshumacija grobnica u regionu Banija u kojima su pokopane žrtave stradale u akciji Oluja.\nOd ukupno 298 ekshumiranih posmrtnih ostataka iz ovog regiona do sada su identifikovani i porodicama predati posmrtni ostaci 120 lica, navodi vladina Komisija.\nHrvatske vojne i policijske snage pokrenule su avgusta 1995. godine akciju Oluja u kojoj je iz tadašnje Republike Srpske Krajine isterano oko 220.000 ljudi, odnosno gotovo celokupno srpsko stanovništvo, a ubijeno oko 2.000 ljudi.


SAD su danas saopštile da je Iran proizveo balističku raketu koju su pobunjenici u Jemenu ispalili prošle nedelje ka glavnom gradu Saudijske Arabije, čime su podržale tvrdnje Rijada.\nKomandant Ratnog vazduhoplovstva SAD za Bliski istok Džefri Harigan rekao je danas novinarima u Dubaiju da na "ostacima te rakete ima iranskih oznaka" i da je to "veza sa Iranom", navodi Asošiejted pres.\nSaudijska Arabija dugo optužuje Iran da snabdeva oružjem šiitske pobunjenike iz jemenskog pokreta Huti i njihove saveznike, što Teheran sve vreme negira.\nIran za sada nije reagovao na izjavu Harigana.\nSaudijska Arabija je ranije saopštila da je 4. novembr presrela raketu u blizini međunarodnog aerodroma u Rijadu. Ministarstvo spoljnih poslova te zemlje potom je obavilo da su tokom proučavanja ostataka rakete pronađeni dokazi da je "iranski režim imao ulogu u njenoj proizvodnji".\nPredsednik Francuske Emanuel Makron slično je ove nedelje opisao tu raketu, rekavši da je "očigledno" iranska.\nIzjava Harigana svakako će dodatno doprineti zaoštravanju višegodišnjeg sukoba u u Jemenu, najsiromašnijoj arapskoj zemlji, ocenjuje američka agencija.


Nizak nivo progesterona u trudnoći - Prirodno i zdravo\nYou are here: Home / Zdravlje / Sterilitet / Nizak nivo progesterona u trudnoći\nNizak nivo progesterona u ranoj trudnoći može biti izuzetno opasan za bebu ako se ovo stanje ne leči na vreme. U ovom članku dajemo detaljnije informacije o simptomima, posledicama i lečenju ovih problema.\nHormon progesteron je od vitalne važnosti za reproduktivni proces u ženskom organizmu. Svakog meseca, kada se desi ovulacija, tj. kada se oslobodi jajna ćelija iz jajnika, ona se kroz jajovode spušta kako bi mogla da bude oplođena. Kada se jajna ćelija oplodi, spušta se u matericu. Zid materice se zadebljava i svakog meseca se priprema za oplodnju, a to se dešava uz pomoć hormona progesterona koji luče jajnici.\nTanak zid materice se javlja kada je nivo progesterona u organizmu nizak i to dosta otežava oplodnju i začeće i dugoročno dovodi do neplodnosti. Osim toga, nizak nivo progesterona nakon začeća može izazvati komplikacije ako se ovaj problem ne leči na vreme. U nastavku navodimo simptome i posledice niskog nivoa progesterona, a zatim i kako se leči.\nNizak nivo progesterona – simptomi\nKrvarenje: ovo je najčešći simptom niskog nivoa progesterona tokom prvih nedelja trudnoće. Krvarenje je uvek propraćeno grčevima u stomaku.\nOsetljivost grudi: grudi su izuzetno osetljive na dodir.\nBolovi u leđima: bol u leđima je jak i konstantan, posebno u donjem delu leđa.\nSuvoća vagine: nizak nivo progesterona može dovesti do suvoće vagine kod trudnice. Ovaj problem za posledicu ima vrlo bolne seksualne odnose.\nZamor: jak osećaj umora kod trudnica je čest simptom niskog nivoa progesterona.\nNesanica: nizak nivo progesterona obično dovodi do problema sa spavanjem. Obično izaziva nesanicu, a u težim slučajevima i depresiju.\nNizak nivo progesterona i posledice\nProgesteron je ključni faktor od kog zavisi zadebljanje zida materice i zato je od vitalne važnosti za razvoj ploda. Zato se tokom trudnoće povećava nivo progesterona. Progesteron luče jajnici do osme nedelje trudnoće, a nakon toga ga proizvodi planceta.\nOvaj hormon je odgovoran i za pravilnu cirkulaciju u materici i ishranu fetusa. Ako je iz nekog razloga nivo progesterona nizak, to može loše uticati na razvoj fetusa i dotok krvi u matericu. U nekim slučajevima se javljaju i kontrakcije materice, što dovodi do prevremenog porođaja.\nKako lečiti nizak nivo progesterona?\nSuplementi: prvi tretman koji doktori preporučuju kako bi se korigovao nivo progesterona u krvi jesu hormonalni suplementi. Oni se uzimaju u vidu injekcija, lekova za oralnu upotrebu ili kao vaginalete.\nKreme za spoljnu upotrebu: kako bi se održao optimalan nivo progesterona, lekari mogu preporučiti upotrebu hormonskih krema za spoljnu upotrebu.\nTrudnice koje imaju ovakve simptome ne bi trebalo da ih ignorišu, već da se odmah obrate svom ginekologu. Rizici koje sa sobom nosi nizak nivo progesterona su ogromni. Mogu izazvati prevremene trudove i posledično prevremeni porođaj, a kad je u pitanju rana trudnoća mogu izazvati spontani pobačaj.


U Zrenjaninu o digitalizaciji zemljišne administracije – Srbija NASA Zemlja\nU Zrenjaninu o digitalizaciji zemljišne administracije\nby admin September 15, 2021, 2:08 pm 316 Views\nNa sastanku je poručeno da je period epidemije doneo novi pristup prelaska sa “papirne” na digitalnu komunikaciju, što je, dodaje se, uticalo i na rad Službe za katastar nepokretnosti u Zrenjaninu.\nSalapura je rekao da je Služba katastra u Zrenjaninu najbolja u Srbiji i dodao da je jedan od vidova unapređenja saradnje i koristi za građane, taj što postoji mogućnost korišćenja digitalizovanih podataka i servisa iz domena rada RGZ.\n“Zbog privredne aktivnosti koju imamo u našem gradu, kao i one koja se tek očekuje, u prilici smo da uđemo u pilot-projekat izrade nacionalnog registra investicionih lokacija, na osnovu kog će investitori moći brže i lakše da pronađu lokacije za eventualna ulaganja u naš grad”, rekao je Salapura, navodi se u saopštenju.\nDirektor RGZ Borko Drašković objašnjava da je zavod pre nekoliko godina od Vlade Srbije dobio zadatak da unapredi zemljišnu administraciju u Srbiji, tako što će ona postati transparentnija, dostupnija, pouzdanija i efikasnija.\nKako je rekao, taj zadatak se intenzivno realizuje u saradnji sa Svetskom bankom, pa je u tehničkom smislu dostignuta poslednja faza, čija implementacija, navodi, predstoji u septembru.\n“To znači da je Služba katastra u Zrenjaninu uspela da implementira sve naše nove digitalne procese i da sada pokazuje da su rezultati naše aktivnosti bili ispravni i da će zemljišna administracija u Srbiji u narednom periodu potpuno drugačije izgledati”, istakao je Drašković.\nOn je rekao da se Zrenjanin nalazi u svim pilot-projektima RGZ i izrazio nadu da će se oni uspešno implementirati i u ostalim sredinama u Srbiji.\nDirektor RGZ uručio je gradonačelniku Salapuri digitalni ortofoto snimak grada Zrenjanina, ističući da je to prvi takav snimak poklonjen nekoj lokalnoj samoupravi u Srbiji i da će to ubuduće biti praksa RGZ.


Sve staje u 60 minuta - Sport - Dnevni list Danas\nPočetna » Sport » Sve staje u 60 minuta\nRukometašice Srbije protiv Danske igraju za kvalifikacije za OI i(li) polufinale Svetskog prvenstva\nO. N.10.12.2019. 22:21\nŽenska rukometna reprezentacija Srbije u tišini je ispraćena na prvenstvo sveta u Japanu, jer se od tog našeg nekada trofejnog sporta odavno ne očekuje mnogo na velikim takmičenjima, a mogla bi da bude dočekana uz fanfare.\nAko ovog jutra, u dalekom Kumamotou, u meču zadnjeg kola druge runde šampionata pobedi Dansku ili najmanje remizira sa Skandinavkama, a rezultati druge dve utakmice grupe I joj budu išle na ruku, pa ode u kvalifikacije za Olimpijske igre u istoj zemlji sledeće godine i(li) se čak probije do polufinala SP.\nMogućih raspleta borbe za Top 4, u konkurenciji u kojoj su još vodeća Norveška, njen prvi pratilac Nemačka, s našim devojkama bodovno izjednačena Holandija i najlošije rangirana Južna Koreja, ima toliko da bi svako mozganje u stilu šta bi bilo kada bi bilo samo potrošilo potrebnu mentalnu energiju devojaka.\nA selektor LJubomir Obradović po svaku cenu želi da izbegne takav scenario.\n– Nismo očekivali ovo, nismo ni ono… Moramo da ćutimo i čekamo da se sve završi, da ne gledamo na rezultate. Moramo pokušati da se spremimo i pobedimo Dansku. Ako bude dovoljno, bude. Iskoristićemo dan odmora da odvedem devojke na izlet u botaničku baštu. Vrlo je važno da se naspavaju jer su utakmice jako teške i zahtevne. Fizioterapeuti će odraditi svoj deo posla, jer nam Jovana Stoiljković zaista treba, mnogo se žrtvuje – mirno je juče zvučao prekaljeni stručnjak, pre svega za muški rukomet, jer zna iz prve ruke koliko rezultatski imperativ može da veže noge i ruke onda kada je to najmanje potrebno.\nLogično, njegove izabranice su nešto uzbuđenije u iščekivanju biti ili ne biti 60 minuta, jer su zajedno retko igrale ovoliko važan duel, a imaju priliku da baš one donesu prvo učešće na Igrama srpskom ženskom rukometu, posle razlaza sa Crnom Gorom i propuštenih OI u Pekingu 2008, Londonu 2012. i Rio de Žaneiru 2016. godine.\n– Srce mi je puno posle pobede nad Nemačkom. Sada nas očekuje Danska, koju dobro poznajemo. Igrale smo već sa njom na velikim takmičenjima. Spremićemo se dobro – obećava naše levo krilo Dijana Radojević.\nLevi Marija Obradović nudi „recepturu“ za potreban uspeh na Dalekom istoku, kome su prethodile tri pobede (protiv Angole, Kube i Slovenije) i dva poraza (od Norveške i Holandije) u prvoj fazi, te dva trijumfa u Top 12 (nad Južnom Korejom i Nemačkom).\n– Borile smo se i nismo padale protiv Nemačke, na isti način moraćemo da igramo i protiv Danske – jasno je našoj golgeterki da će možda jedna lopta odlučiti osvajača važnih bodova, kao što je bio slučaj u foto-finišu okršaju sa „pancerkama“, kada je Kristina Liščević iz sedmerca pogodila pobedu.\n– Danska je izuzetno jak protivnik, ali pokušaćemo da iskoristimo na najbolji način dan pauze, oporavimo se i izađemo spremne na teren. Idemo na još jednu pobedu – kategorična je junakinja prethodnog meča, a kratka izjava golmana Jovane Risović samo zaokružuje očigledan timski optimizam.\n– Idemo po treću pobedu – poručila je ona sa Dalekog istoka, a nacija čeka da sa ostalim reprezentativkama još jednom s reči pređe na dela.\n3. Holandija 4\nHolandija – Južna Koreja 07.00\nSrbija – Danska 10.00\nZlatne devedesete Danske\nDanska spada u države sa bogatom istorijom ženskog rukometa, ali još od početka 2013. godine i Svetskog prvenstva u Beogradu (3. mesto) čeka na medalju na velikim takmičenjima. Osvajač tri olimpijska zlata (1996, 2000. i 2004), jedne planetarne titule (1997) i tri kontinentalne krune (1994, 1996, 2002), na ovo SP došla je kao šestoplasirana na prošlom šampionatu i osmoplasirana na poslednjem EP.\nRusija u polufinalu, Španija blizu\nU drugoj grupi su stvari mnogo jasnije pre zadnjeg kola, jer je Rusija jučerašnjim slavljem protiv Crne Gore (35:28) tu zemlju ostavila bez olimpijskih kvalifikacija i mesta u polufinalu, a sama otišla u borbu za medalje. Posle 33:31 protiv Japana reprezentacija Španije je na pragu Top 4, odakle je mogu oterati samo poraz u sutrašnjem derbiju sa „zbornajom“, odnosno ubedljiv trijumf Švedske nad Crnom Gorom, pošto su plavo-žute već ispunile isti uslov juče protiv Rumunije (34:22). Trenutni plasman je u grupi II je: Rusija 8, Španija 7, Švedska 5, Crna Gora 4, Japan 0, Rumunija 0.\nrukometRukometašice SrbijeSvetsko prvenstvo u rukometu


Opozicija: Novi zakon neće pomoći najugroženijima : Nadlanu.com\nOpozicija: Novi zakon neće pomoći najugroženijima\nBEOGRAD, 3. marta 2011. (Beta) - Vladajuća koalicija i poslanici Liberalno demokratske partije ocenili su u četvrtak da će predloženi Zakon o socijalnoj zaštiti poboljšati položaj i primanja najsiromašnijih gradjana, dok je opozicija poručila da je novi zakon deo predizborne kampanje vlasti i da neće pomoći ugroženima.\nOpozicija je poručila da zakonska rešenja neće pomoći najugroženijim kategorijama jer su planirana sredstva mala i da je inflacija već "pojela predvidjene novčane iznose".\nMinistar rada i socijalne politike Rasim Ljajić rekao je poslanicima da zakon predvidja veća novčana davanja za najsiromašnije gradjane i naveo da je pomoć za radno nesposobnog pojedinca u februaru ove godine bila 6.043 dinara, a da će sada biti 7.251 dinar, dok će samohrani roditelj sa dvoje dece umesto 10.054 primati 12.170 dinara.\nPredsednik Odbora za rad, boračka i socijalna pitanja i poslanik grupe "Za evropsku Srbiju" Meho Omerović rekao je da u Srbiji 70.000 porodica, odnosno 170.000 ljudi, prima socijalnu pomoć. On je kazao da je za stabilne izvore prihoda za najugroženije gradjane potrebna "zdrava privreda" i naveo da država nema dovoljno stimulativan privredni ambijent da bi svaki čovek mogao da obezbedi svoju egzistenciju.\nPoslanici Demokratske stranke Srbije (DSS) ocenili su da novi zakon nema rešenja koja će adekvatno pomoći najugroženijim kategorijama stanovnika jer je inflacija već "pojela povećane novčane iznose". Poslanici Srpske napredne stranke (SNS) naveli su da predloženi zakon "služi kao deo kampanje u predizbornoj godini" i ocenili da nije dovoljno samo doneti zakon ako ne postoje finansijska sredstva za njegovo sprovodjenje.